Oviedon hildako suhiltzailearen sendiari elkartasuna agertu diote Artatzan

Bizkaiko Foru Aldundiko Artatzako Suhiltzaile-parkeko beharginek kontzentrazioa egin eta minutu bateko isilunea gorde dute gaur eguerdian, atzo zerbitzuan zegoela, Oviedon hil zen suhiltzailearen oroimenez eta sendiarekiko elkartasunez. (Bideoa: © BIZKAIKO SUHILTZAILEAK)


ELA «Adegiren posizioa elikatzen» ari dela dio LABek

Gipuzkoako metalgintzako langileen %65 inguruk egin dute bat grebarekin, LABen arabera; %15ek baino ez, Adegiren ustez«Egiturazko lan gatazka» agindu du ELAk, patronalak erreforman atzera egin ezean

«Patronalarekin batera negoziazioa oztopatzen» ari zela esanez, LABen aurkako salaketa larria egin zuten herenegun ELAko metalgintzaren bozeramaileek, eta atzo bertan pareko erantzuna eman zuen LABek: «Non daude ELAk iragarritako grebak? Guk ez ditugu ikusten. Bakarrik dakigu lantoki gehienetan ELA grebaren aurka azaltzen ari dela. Zeharka bada ere, Adegiren posizioa elikatzen ari da, sektorearen eta langileen kalterako».

ELA eta LABen arteko kargu hartzeekin batera egin zen atzo Gipuzkoan metalgintzako asteko bigarren greba eguna; bigarrena LAB, CCOO eta UGTrentzat, ELAk aste osorako deitu baitu Araba, Bizkai eta Gipuzkoan. Langileek %60-%65ek egin zuten bat lanuzterako deialdiarekin, LABen arabera. «Bi hilabetean lau greba egun egin ondoren, eta milaka presio eta mehatxuen gainetik, sektoreak berriro ere bikain erantzun du», esan zuen sindikatu abertzaleak ohar baten bidez.

Grebaren jarraipena %15ekoa izan zen atzo, Adegi patronalaren arabera; astelehenean %20koa izan zela esan zuen. «Enpresa eta langile dezente daude astelehenean greba egin eta atzo lanera joan zirenak»; Adegiren ustez, langileak «ardura lezioa» ematen ari zaie grebara deitu dituztenei, «euren enpresetan lan eginez lehiakortasuna hobetzeko bidean».

Adegiren egoitzan kateaturik

Hain zuzen, Adegiren egoitzako atean kateatu ziren atzo LABeko sei kide, patronala erakusten ari den «immobilismoa» salatzeko. Ordu erdi iraun zuen protestak, ertzainak bertaratu eta askatu egin baitzituzten, elkarretaratzea egiten ari ziren gainerako kideen oihu artean. Identifikatu ostean inputatu egingo dituztela jakinarazi zieten, desordena publikoak leporatuta. Sindikatuko ordezkariek hitzarmenak lortzeko «borrokan» jarraituko dutela jakinarazi zuten, uztailaren 7ra arte, «eta beharrezkoa izanez gero, ordutik aurrera ere bai».

Adegiren egoitza aurreko protesta LABek bere kabuz antolatu zuen, eta metaleko ordezkariak ez ezik, sektore gehiagotakoak ere bazeuden. Alabaina, CCOOko ordezkariak eta Euskadiko Gazte Komunistakoak ere bertaratu ziren babesa ematera, auto ilara eginez. «Adegi egiten ari dena salatu nahi dugu, gure eskubideak lapurtzen ari da», azaldu zuen Lurdes Eraso LABeko ordezkariak. Sindikatuak lan hitzarmenetan gutxieneko hiru baldintza eskatuko dituela jakinarazi zuen: KPIari lotutako soldata igoerak, ultraaktibitateak jarraitzea eta, itunaren urraketa izanez gero, derrigorrezko arbitrajea kentzea.

Bihar izango da LABek, CCOOk eta UGTk antolatutako azken greba eguna —ESK-k ere bat egin du deialdiarekin—. Manifestazioak egingo dituzte Bilbo, Donostia eta Gasteizen, Araban eta Bizkian ere lanuztera deitu baitute. Gure sektoreko eta enpresa itunen alde leloarekin egingo dituzte martxak hiriburuetan. Era berean, lan hitzarmenik ez duten sektoreetan grebara deitu du LABek ekainaren 28rako, eta gainerako sindikatuei eskatu die bat egiteko deialdiarekin. Baliteke proposamen hori aurrera ateratzea, zenbait sindikatuk aldeko iritzia izango lukete eta.

Hitzarmenak «gehitzen»

Era berean, ELAk metalgintzan deituta duen lanuztea ere bihar amaituko da. «Egunez egun, gehitzen ari da lan erreformaren aurkako klausulak dituzten hitzarmenak sinatu dituzten enpresen kopurua», esan zuen atzo ohar batean sindikatuak, protestaren «arrakasta» aipatuz.

Patronalei (Adegi, Cebec, SEA eta CEN) uztailaren 7a aurretik erabaki bat hartu behar dutela esan zien: «Lan erreforma aplikatzen jarraitzen badute, borroka aste honek jarraipena izango du, eta egiturazko bihurtuko dira gatazkak lan merkatuan». Enpresaburuek «lasterketa zoro» bat hasi dutela gaineratu zuen, «lan merkatuari su emateko», eta hori «erabat» geratu behar dela dio.

Bestalde, LAB, CCOO, UGT, ESK eta USO sindikatuek biharko grebarako eta manifestazioan parte hartzeko deia egin die Arabako metaleko langileei. Eguerdian abiatuko da manifestazioa, eta 19:00etan SEA patronalaren egoitzaren aurrean elkarretaratzea egingo dute. SEAk enpresetara ohar bat igorri duela salatu dute, «ez duen izaera negoziatzailearen itxurak egiteko». Grebarekin bat egin duten hainbat enpresatako langile batzordeak ere jakinarazi dituzte: Aernova, Sidenor, Tubos Reunidos (Amurrio), Tubacex (Laudio), Fiasa...


Elkartasuna adierazi diote Saioa Agirreri

Espainiko Auzitegi Nazionaleko Jose Perals fiskalak Saioa Agirre Aulestiko bizilagunari egindako zazpi urteko kartzela zigor eskaera salatzeko elkarretaratzea egin zuten bariku arratsaldean, Aulestin. Saioa libre, kartzelak husteko garai da lelopean batu ziren.


Barazkiak ez dira aurreratzen ari eguraldiagatik

E gin duen negu goxoa eta bereziki otsail eguzkitsu eta epela eginik, espero zitekeenaren kontra bada, ilar edota patata berria ez da ohi baino lehenago azaldu. «Ia-ian daude»; gutxi batzuk jaso dituzteneko kontua entzun dugu, baina ez saltzera ateratzeko lain. Gaurko ilbeteak eta udaberri hasierak bat egiteak ea bultzada ematen dien.

Tipula salmenta landare postuetako bizigarri da momentu honetan. Baliarraingo Irabiazpiko Edurne Jauregiren mahaian oso tipula gorri buru ederrak ikusi eta hala adierazi digu: «Hain ederrak egitearen gakoa, hiru etapak ilbeheran egitean datza, erein, landatu eta jaso».

Oraintxe preziatuena udaberriko tipula da. Buru kozkorra epe laburrean egiten zaio, eta laster jatea onena, ez baitu garatu gabe luze irauten, hortik bere izena ere. Dauden moten artean Blanca de fuentes deritzan zuria «abendura artekoa» da, Montesek argitu digunez. Urtekoen artean, momentuz gorria. Beranduxeago hasiko da «maiatzekoa», urteko tipula horia. Denak 3 eta 3,5 euroan artean dira, ehuneko sortatan.

Bestalde oraindik goiz dela ahaztu gabe, lehen piper landareak ikusi ditugu Ibarrako Ilarramendiren postuan, italiarra eta Ibarrako piper mina, baita luzoker eta kuiatxo landareak ere.

Erleak eta erlezainak

«Erleak lanean, erlezainak haiekin». Halaxe adierazi zigun Jon Etxeberriak. Sasoi aldaketa datorkio udaberria hastearekin bat, «azoketara etortzeari utzi behar diot, batetik gehiena saldu dudalako eta orain buru-belarri erleekin hasi beharrean naizelako», haiek zaindu, altzak jarri eta abar. Azkenik gelditzen zaion eztia erromero eztia da, gogortu egiten da ezti hori «kristalizazio azkarrekoa da»; ugariena ere hau zuen. Bezeroen zaletasunari buruz galdetuta, «ezti likidoa nahiago izaten dute esnekiekin-eta nahastea errazagoa delako». Beste azalpen interesgarri bat ere jaso diogu: «Jakin behar da edozein ezti 90 gradutan berotuz gero, bigundu egiten dela eta gehiago ez dela gogortzen, pasteurizatua geratzen da. Baina horrekin batera propietateak galdu egiten ditu». Beraz, oraingoz feriak agurtu eta, ondo bidean, irailean berriz hasiko da ezti berriarekin etortzen.

Kanpoko onddoak salgai

Kanpotik ekarritako onddoak ageri ziren atzo Lasaren postuan, 25 bat kilo eta 25-35 euro artean kiloa. Udaberriko zizarik ezean gutxi batzuk bildu baina oraindik salgai jartzeko adineko kopururik ez da Ordiziako azoka honetan, beraz, onddoak aukeran.


Roberto Jimenez PSNko idazkari nagusigaiak "jarraipeneko" politika eginda lortu nahi du "eskubiaren alternatiba" eratzea

Ekainaren 28an eta 29an egingo du PSNk Kongresua, eta Carlos Chivite zenaren ordezkoa hautatuko dute.

Roberto Jimenez hurrengo lau urteetan PSNko idazkari nagusi izateko hautagai izango da, berak gaur iragarri duenez, eta "alderdiaren ahal den batasunik handiena" lortu nahi du "proiektu politikoa aurrera ateratzeko". Egitasmo hori "jarraipenekoa" izango da, "hobekuntzak sartuta". Modu horretara "eskubiaren alternatiba" eratu nahi duela azpimarratu du, nahiz eta PSNk Nafarroako Parlamentuan UPNrekin lankidetza akordioa daukan.

Ekainaren 28an eta 29an egingo du PSNk Kongresua, Iruñean. Azkeneko urteetan Carlos Chivite izan da idazkari nagusia, baina martxoaren erdialdean hil egin zen, asteetan erietxean egon ondoren buruko isuria zela medio.

Jimenezek adierazi du alderdikie "askoren" babesa daukala.


EH BIlduren hautagaiak auzoz auzo

Aurrera doa Udal hauteskundeetako kanpaina eta euren proposamenen berri ematen segitzen dute alderdiek. Atzo iluntzean, eguaztena, EHBilduko hautagaiak Ezozibide inguruan ibili ziren, bertako bizilagunei esku-orriak banatzen.

Gaur eguena, berriz, Sagarrerrekara joango dira; oro har, bilkideek asmoa dute-eta, herriko auzoetara joateko egunotan, euren proposamenak ahalik eta herritar gehienei egin nahian.

Auzoak, kirola, komertzioak eta beste

Hala, besteak beste, EHBilduk banatutako esku-orrietan azpimarratzen dute "urtero 100.000 euro bideratuko" dituztela auzoetan inbertsioak egiteko. Soraluzeko "komertzio eta zerbitzuak biziberritzeko dirulaguntzak sortuko" dituztela; "kirola herritar guztiendako eskuragarriagoa izan dadin neurriak hartuko" dituztela; "Soraluze arnasberrituko duten proiektu eta inbertsioak bultzatuko" dituztela; "Soraluze estetikoki txukuna, atsegina, garbia eta segurua" nahi dutela, eta besteak beste "herriko ekonomia indartuko" dutela, "enplegu duinaren sorkuntzan oinarrituta".


Lankidetzaren eta akordioaren alde agertu da Urkullu Lehendakaria ekonomiaren eta gizartearen arloetan eta autogobernuan

Hiru ataletan egituratu du Lehendakariak bere jarduna: oraingo ingurunearen eta koiunturaren ikuspegi orokorra; Gobernuaren ekintzaren balantzea legealdiaren erdian; eta etorkizuneko erronka nagusiak

Edukin osoa eta bideoa ikusteko klikatu hemen


Epaileak absolbitu egin du Aingeru Zudaire "itsu" uzteagatik akusatutako polizia

Epaileek diote ezin izan dutela frogatu nork egin zuen tiro. Espainiako Poliziak botatako gomazko pilota batek jo zuen 2012an, murrizketen aurkako greba batean.

Orain zazpi urte, 2012ko irailaren 26an, Iruñea, murrizketen aurka egindako greba orokor baten manifestazio batean Espainiako Poliziaren gomazko pilota batek jo zuen Aingeru Zudaire (Atarrabia, Nafarroa, 1983). Auzia argitzeko hirutan jo du epaitegira, baina 2016ra arte kasua hirutan artxibau dute. Fermin Otamendi aritu zen epaile, eta 2014an artxibatu egin nahi izan zuen, baina Nafarroako Auzitegi Probintzialak Zudaireren helegitea onartu, eta ikerketarekin segitzeko eskatu zion Otamendi instrukzio epaileari. Gaur kaleratutako sententziak arrazoia eman dio Zudaireri: Poliziaren pilotakada batek zauritu zuen. Horrenbestez kalteordainak eskatzeko bidea ireki dezake Zudairek. Ordea, "pilotakada bota zuen polizia identifikatu ezin izan" dutenez, absolbitu egin dute akusatutako polizia.

Pasa den urtarrilean hasi zen epaiketa, Zudaire zauritu eta sei urte eta erdira. Eragile ugariren babesa jaso zuen, baina fiskalak akusatutako poliziaren absoluzioa eskatu zuen. Epaimahaiak onartu du Zudaire itsu gelditu dela pilotakadaren ondorioz, baina polizia absolbitu du, pilotakada bera bota ote zuen ez baita argi gelditu. Instrukzio fasean akusatuak esan zuen berak bota zuela jaurtigailua, baina, ahozko saioan atzera egin, eta ukatu egin zuen gomazko pilotak jaurti izana. Zudairek berak ere ezin izan zuen polizia identifikatu.

Lesioaren ondorioak

Naiz-ek eskuratutako sententziaren, arabera, ordea, pilotakadak "fotofobia, ikusmen urria eta trauma osteko estresa" eragin diote, eta epaimahaiak ez du baztertzen beste ebakuntza batzuk egin behar izana.

Iñigo Cabacasen heriotzaren harira, polizien politakaden inguruko erreportajea egin zuen BERRIA-k, eta bertan kontatu zuen Zudairek bere kasua. Zauri fisikoak ez ezik, lesioen osteko orbain psikologikoez aritu zen orduan: "Askotan zauri fisikoei erreparatzen diegu, baina pilotakada ematen diotenari agertzen zaizkion mamuak ez ditugu ikusten". Gainera, gomazko pilotak jaurti zituztenak epaitu eta polizia izatea debekatuta, "nahikoa" zuela ere esan zuen: "Ni pozik egongo nintzateke tiro egin zuen poliziari, kalean zeuden polizien arduradunari eta komisariako arduradunari plaka kenduko baliete. Hori litzateke justizia. Ez dut dirurik nahi".


Almen ikastolaren 50.urteurreneko ospakizunak

Garai bateko eta gaur egungo ikasleak, irakasleak, gurasoak... asko izan dira gaur Almenen elkartu direnak ikastolaren 50. urteurrena elkarrekin ospatzeko. Hainbat kirol proba eta bertso-saioa egin dituzte bazkaldu aurretik. Kiroldegian ondoren, 500 lagun inguruk bazkaldu dute elkarrekin. Arratsaldean, bazkalosteko tertulien ondoren, jolasak eta kontzertuak egingo dituzte.


Ikasle Abertzaleek 30 urte, «borrokan heziak»

Ikasle Eguna ospatu zuten Kontrakantxa Gaztetxean pasa den larunbatean, Ikasle Abertzaleak antolakundearen 30garren urteurrena gogoan. «Borrokan heziak» izan direla azpimarratu zuten, eta «ikasle mugimenduaren aintzindari izan diren militanteen borrokaren oinordeko» izateaz «harro» agertu ziren. Hitzaldi, bazkari, kontzentrazio eta kontzertuekin borobildu zuten eguna.


Asteburu bikaina talde tolosarrarentzat

Iurreko jokalariek partida zaila zela aurreikusi zuten astean zehar. Aretxabaletako taldea, lehengo urtean 3. maila nazionaleko taldea izanik, talde gogorra izango zela agerian zen. Talde tolosarrak, nahiz eta helburua lortzeko aukera gutxi izan, sentsazio onekin jarraituz garaipena bilatu zuen partida hasieratik.

Lehenengo zatian, eta sentsazio onak eta txarrak kontrastatuz, tolosarrek 0-1koa lortu zuten Anttonen gol on baten eskutik.

Sentsazioak oso onak ez izan arren, taldeak abantaila txiki bat lortu zuen lehenengo zatian. Partidaren garrantzia kontuan izanda, bigarren zatian talde tolosarrak intentsitate handiagoaz jokatu zuen. Bigarren zati hasieran, talde jokaldi on baten ondorioz, Frodok 0-2koa lortu zuen.

Talde tolosarra lasaitu egin zen, baloia ongi mugitzen hasiz eta partida lokartuz. Gauzak horrela 8 minutu faltan Anttonek 0-3koa lortu zuen. Aretxabaldarrek 5eko jokoa atera zuten baina talde tolosarra oso sendo ibili zen defentsan. 3 minuturen faltan, Lakunek 0-4koa lortu zuen kontraeraso batean. Garaipen ikaragarria lortu zuen taldeak, sentsazio onak sendotuz. Hurrengo bi asteetan, etxean jokatuko du taldeak.

Lehen aipatu bezala, taldeak sentsazio onak areagotu nahi ditu garaipenen bidez eta larunbat honetan etxean 16:30etan garaipena bilatuko du Sestao C.F.S. taldearen aurka. Norgehiagoka oso gogorra izango da, Sestaoko taldea ere Tolosako taldearen pareko dabilelako eta inork ez duelako goiko postuetatik aldendu nahi. Bide-bide jatetxeko otordurako zozketa ere egingo dela gogorarazi nahi dizuegu. Gaur, berriz, berriro ere lanera!

#GOGOIURRE


Gaur hasiko da sagardo denboraldia Añotan

20:30ean hasiko da kupelen irekiera ekitaldia. Afalostean, bertsolariak eta Kupela taldearen emanaldia izango dira. Azpeitiatik eta Azkoitiatik autobusa egongo da Añotara joateko.

Gaur, ostirala, hasiko da Azpeitiko txotx denboraldia Añotan. 20:30ean hasiko da kupelen irekiera ekitaldia, eta bertsolariek eta trikitilariek girotuko dute sagardotegia. Afalostean Andoni Egaña, Iñaki Murua eta Xebastian Lizaso ariko dira bertsotan, eta Kupela taldearen emanaldia izango da gero.

Autobus zerbitzua ere jarri dute Añotara joateko; Azkoitian liburutegi aurretik aterako da autobusa, 20:15ean, eta Azpeitiko anbulatorio aurretik 20:25ean abiatuko da.


«Europako field target txapelketan dominaren bat lortzea espero dut»

Hodei Mendizabal

Field target-a karabinarekin egiten den tiro kirol bat da. Hilaren 18 eta 19an Europako txapelketa jokatuko da Zumarragan. Hodei Mendizabalek (Zumarraga, 1999) dominaren bat lortzeko itxaropena du.

Nondik datorkizu zaletasuna?

Aitak, 8 urterekin, Zumarragako tiro zelaira ekarri ninduen. Hemen egiten zutena gustatu egin zitzaidan eta tiratzaile taldeko batek, Josean Sanchok, karabina bat oparitu zidan nire jaunartze egunean. 9 urterekin hasi nintzen lehiaketatan parte hartzen.

Ze txapelketa irabazi dituzu orain arte?

Euskal Herriko txapela lortu dut modalitate guztietan eta herrietan antolatzen diren hainbat txapelketa ere irabazi ditut.

Gazte mailan parte hartzen al duzu?

Gazte mailan parte hartzea dagokit, baina dagoeneko urte asko daramatzat lehiatzen eta egun helduen mailan lehiatzen naiz. Helduen artean, askoz ere zailagoa da garaipenak lortzea. Dena den, dagoeneko postu on batzuk lortu ditut: laugarrena, bosgarrena…

Txapelketa asko antolatzen al dira Euskal Herrian?

Okondora, Barrikara, Zamudiora, Dimara, Arratera… joaten gara.

Zumarragan zaletasun handia dago.

Euskadiko egoitza hemen dago. Izan ere, tiro zelai bikaina dugu eta egunero norbait etortzen da entrenatzera. Udalak asko laguntzen digu.

Uztailaren 18an eta 19an Europako txapelketa jokatuko da Zumarragan. Ze itxaropen dituzu?

Gazte mailan lehiatuko naiz eta dominaren bat lortzea espero dut. Baikorra izan behar da.

Zenbat jende etorriko da?

100 tiratzaile baino gehiago elkartuko gara: Lituaniatik, Portugaletik, Austriat¡k… etorriko da jendea. Kirol hau Ingalaterran sortu zen, baina dagoeneko beste herrialde askotan ere tiratzaile bikainak daude.

Ze dohain behar ditu tiratzaile on bat?

Presioa jasaten, kontzentrazioa mantentzen eta arnasa kontrolatzen jakin behar da.

Maisurik izan al duzu?

Josean Sancho, Antonio Padillo eta Joseba Peña izan dira nire maisuak. Baina hemen denok laguntzen diogu elkarri. Josetxok, adibidez, karabinak konpontzen laguntzen digu. Zumarragako tiro zelaian giro bikaina dugu.


Mundakako jaietan txosna jartzeko eskabideak apirilaren 30era arte egin daitezke

Mundakako San Pedro jaietan txosna jarri gura duten kultur, kirol eta gainerako herriko taldeek apirilaren 30era arte izango dute eskabideak aurkezteko aukera.

Aurten, ekainaren 22tik uztailaren 3ra bitartean jarriko dituzte txosnak. Azaldu dutenez, tokiak mugatuak dira, hortaz, eskaerek kopurua gaindituz gero, zozketa egingo dute.

Txosnak zein gunetan jarri daitezkeen Mundakako Udalak erabakitzen du, bai eta instalazioek bete beharreko baldintzak ere. Jaiak amaitu ostean, esaterako, diru-sarreren eta gastuen balantzea aurkeztu beharko dute txosnak instalatzeko baimena duten talde eta elkarte guztiek, bi hilabeteko epean.

Mundakako Udalak jakinarazi duenez, txosnan ezin izango dute 18 urtetik beherakoek egon, ezta lanik egin ere. Txosnagune bakoitzean, gainera, megafonia bakarra jarri ahalko dela diote, txosnen artean arduraduna izendatuta. Ados jarriko ez balira, udalak izendatuko luke musikaren ardura izango lukeen txosna.

Azaroaren 11ko 15/1998 Legeari jarraituta, halaber, guztiz debekatuta izango dute txosna barrukoek adingabeei alkoholdun edariak zein tabakoa saltzea. Txosnak, bestalde, Mundakako Udaleko alkatetzak zehaztutako ordutegian itxi beharko dituztela azaldu dute.

Eskabidea egiterako orduan, frankiziarik gabeko erantzukizun zibileko poliza aurkeztu beharko dute interesa duten taldeek. Era berean, 1.000 euroko bermea jarri beharko dutela jakinarazi du udalak, «egon litezkeen kalteak konponduko dituztela bermatzeko».


Oihan enkanterako deialdia egin du Beintza-Labaiengo Udalak

Leurtza inguruan dauden 5.469 pago zuhaitzen oihan aprobetxamendurako lehiaketa deia egin du Beintza-Labaiengo Udalak. Guzira, 3.341 metro kubiko zur emanen dute eta haserako prezioa 24.884.777 pezetakoa da (gehi BEZa). Proposamenak azaroaren 29ko eguerdia baino lehen aurkeztu behar dira Beintza-Labaiengo udal bulegoan. Eskaintzen sobreak epea akitu bezain laister irekiko dira.


'Ekaitzaren zipriztinak': krisiaren biktimak Atik Zra 20 kontzeptutan

2008an hasitako krisi ekonomikoak utzitako biktimen testigantzak bildu ditu Miren Garatek. 'Faktoria'n izan dugu kazetari azpeitiarra.

Krisiari lotutakoak, sarri, makroekonomia terminoetan geratzen badira ere, Miren Garatek ez du azterketa ekonomikoa egin nahi izan Ekaitzaren zipriztinak liburuan; "ekonomiari buruz jakin beharrik ez dago liburua ulertzeko, jendeak lehen pertsonan nola bizi izan duen jaso dut", esan digu 'Faktoria'n. Hala, alfabetoko 20 hizki aukeratu, eta hizki bakoitzari lotutako kontzeptu banarekin antolatu du liburua. 2008an hasitako krisi ekonomikoak utzitako biktimen testigantzak bildu ditu kazetari azpeitiarrak.

"Kontu hain delikatuak izanda, asko harritu nau, testigantzak uste baino errezago topatzeak. Banuen beldurra, baina jendea oso prest topatu dut". Ez ditu kasu dramatikoenak bildu, eta ohiko profiletik urruntzen direnak ekarri ditu lanera. Elkarteek asko lagundu diotela kontatu digu.

Kasu bat aipatzearren, dibertsitate atalean jaso duen emakumezko transexualarena: elektrikaria da, eta gizon itxura izan duen bitartean lanik falta izan ez zaion arren, ebakuntzaren ondoren langabezian ibili da.


Lazkao Txiki ezagutu genuen eguna

Kalkulatzen dut izango direla 57 urte. Igandea zen. Goizeko 05:30ean atera ginen etxetik, Igaratzara joateko. Amak bezperatik prestatu zizkigun ogitartekoak hartu, alkandora zuria eta mahonezko prakak soinean, jertse gorria bizkarraren bueltan, jantzi gabe; zapatila berriak eta artilezko galtzerdiak oinetan. Diru apurren bat ere izango ge-nuen, alkandoraren aurreko patrikan edo galtzen atzekoan gordea, Igaratzan limonada erosteko.

Bost lagun ginen: lau mutiko eta heldu bat. Gure etxetik anaia gaztea eta biok, eta bestetik hiru: aita bi semerekin. Ahal zela itzaletik joateko esan zigun amak eta, behar izanez gero, mukizapia janzteko buruan, lau korapilo eginda. Bero handia zetorren.

Olaeta auzoa igaro, eta berehala ginen Deposituko atarian. Nagusiari egun on esateko adina denbora ozta-ozta galdu genuen. Aitaren batean iritsi ginen Gaintzolara. Gaintzolako iturriak, gaur ez bezala, ur asko ematen zuen, bidea lokazti bihurtzeraino. Egun, bidea lehor dago, galtzada txukun, baina iturria idor. Zer ote hobe?

Urrizti erraz igaro genuen. Gehiago kostatu zitzaigun Arrantsagoko aldapa, pago artean, igo eta Pikota gaina harrapatzea. Hantxe gosaldu genuen, inguruko edertasunei begira: larre-zelai bikaina, ardi eta behorren bazkaleku. Mendibil dotore, eskuinean; Txutxuka, ezkerrean. Jentil harria aurrerago. Berehala Oidui eta Enerio. Eta Beaskindik gora Igaratzara. Arbola asko zegoen bidean, baina hostoa geldi, haizerik gabeko beroa zelako. Hostopean, txoriak kantari.

Garaiz iritsi ginen mezatarako. Lepoan zintzilikatzeko, kolore banatako hiru zinta erosi genituen, pezeta batean. Mezatara joan ala ez, inork zalantzan ipintzen ez zuen garaiak ziren. Gainera, arretaz geneukan entzun beharra, batez ere sermoia. Itzulitakoan, amak segituan galdetuko zigun: «Apaizak zer esan dik?»

Pago handi baten itzalean bazkaldu eta arratsaldean, aski goiz, abiatu ginen beheraka. Beaskinen egonaldi luzea egin genuen. Hango artzaina eta gure zaintzailea ezagunak ziren. Kontu asko esan ondoren, barre eta algara, umoretsu agurtu zuten elkar. Gu jolasean etorri ginen Anizetoren txabolara arte (Oidui). Han limonada atera zigun zaintzaileak. Anizeto Irastortza zen artzaina. Taberna edukitzen zuen. Mendizale asko geratzen zen otordua egiten.

Ez nuen asko pentsatuko hantxe ezagutu behar nuela, bertsotan gainera, Lazkao Txiki. Lazkaomendiko bere lagun Elizegirekin ari zen. Gure zaintzaileak ere ekin zion gero. Oso ezagunak ziren Lazkao Txiki eta gure zaintzailea. Begirik eta belarririk kendu gabe egon gintzaizkien begira, entzuten.

Bazter batean erdi ezkutaturik zegoen Abalingo Joxe Miel. Ilea atzeraka orraztua, aurpegi fina eta sudur txorroka. Puntutik puntura espresio berria erakusten zuen bekokian. Sentimendu itxura hartzen zuen haren gorputz osoak. Kantatutakoan ez zen gelditzen alde guztietara begira. Batzuetan, altxatu eta eskuak mahai gainean ipintzen zituen, edo besoa luzatu eta hatz batez seinalatzen zuen zeini botatzen ari zen. Ez dut gogoan zer kantatu zuten, baina besteek bertsoa botatakoan Joxe Mielek berak egiten zituen barrerik handienak.


Montorok esan du Gobernua izan dela gogorrena ustelkeriarekin

Bestalde, Gobernuko ministro guztiak eta PP osoa presidentearen zintzotasunaz “guztiz konbentzituta” daudela ziurtatu du Alberto Ruiz Gallardon Justizia ministroak.

Cristobal Montoro Ogasun ministroak bere burua babestu du astearte honetan, PSOEren dimisio-eskaeraren aurrean, Luis Barcenas amnistia fiskalaz baliatu zela "egiaztatu gabe" dagoelako. Halaber, "demokrazia osoan" Gobernua izan dela iruzurrarekin eta ustelkeriarekin "gogorrena", nabarmendu du.

Montorok horrela erantzun du Goi Ganberako kontrol-saioan. PSOEk ministroaren dimisioa eskatu du hari zuzendu dizkion bi galderetatik lehenengoan.

"Dimititzeko asmoa duzu Luis Barcenasek amnistia fiskala jaso duela egiaztatzen bada? ", galdetu dio Jose Miguel Camacho sozialistak Montorori, hitza hartu bezain laster.

"Barcenas jaunak ez du erregulazio fiskala jaso", erantzun du Montorok, eta PPko diruzain ohia ez dela "kide gisa" azaltzen gaineratu du, ezta "Tesedul sozietateko jabe moduan" ere.

"Ez Barcenasek ez beste inork ezin du, hirugarrenen bidez, erregularizatu, ezta elkarteen edota banku-elkarteen bidez, argiago ezin dut esan", azpimarratu du Montorok. "Horren zaila da hau ulertzea? ", galdegin die sozialistei.

Gallardon: 'Gobernu osoa Rajoyrekin harro dago'

Alberto Ruiz Gallardon Justizia ministroak esan duenez, Gobernuko ministro guztiak eta PP osoa "harro" daude Mariano Rajoy gobernuburuaz, eta haren zintzotasunaz "guztiz konbentzituta" daudela nabarmendu du.

Gallardonek era horretan erantzun dio Senatuko kontrol-saioan Jose Montilla sozialistak egin dion galdera bati. Azken horrek Gobernuak hartuko dituen neurriei buruz jakin nahi izan du, "erakundeen krisi larria"ren aurrean, Barcenas auzia dela eta.

"Zin dagizut banku urdin honetan esertzen garen guztiok eta nire talde parlamentarioko senatari guztiak Gobernuko presidentearen zintzotasunaz eta erantzukizunaz konbentzituta gaudela; Rajoyrekin harro gaude, eta hori horrela izango da legealdi osoan," azpimarratu du.

Justizia ministroak azaldu duenez, Gobernuko lehen urtean, PPk Zigor Kodea erreformatu du alderdi politikoak eta pertsona juridikoak jazarri ahal izateko, eta Gardentasun Legearen Proiektua ere izapidetu duela gaineratu du.

Halaber, dohaintzen kontrolak handitu dira, eta finantza-erakundeek ezin dituzte 100.000 euro baino gehiagoko alderdien zorrak barkatu, azaldu du.


Bonbek isildu zuten tenorra

Isidoro Fagoaga izena du Berako musika eskolak. Izen horren atzean dagoen izana, ordea, ezezaguna da tenor eta idazle izandako gizon horren herrikide anitzentzat. Ahanzturak jan du haren memoria. Orain arte.

Bere garaiko abeslari nagusietako bat izandakoarekin duten zorra kitatzen hasi nahi dute beratarrek, eta Fagoaga ezagutzeko eta omentzeko egitaraua prestatu dute, Isidoro Fagoaga, bada tenorea! izenburupean.

Erakusketa zabalduko dute hilaren 21ean, adibidez, eta, 28an, berriz, tenorrari buruzko hitzaldia eginen du German Ereñak. Eibarko txistu bandako kide da Ereña, eta Fagoagari buruzko biografiaren egilea. Argitaratzeko zain da. Beratarrak erakutsitako konpromisoa nabarmendu du Ereñak, bertze edozer gauzaren gainetik. Izan ere, Cataniako Bellini antzokian Walkyrya opera abestu eta gero, Gernika bonbardatu zutela jakin zuen Fagoagak, eta Italia eta oholtzak betiko uztea erabaki zuen, ondorioz. Erabat hunkitu eta ukitu zuen Gernikan 1937ko apirilaren 26an gertatutakoak, eta bonbek betiko isildu zuten Berako tenorraren ahotsa. “Mutu bilakatu zen, Italiak Franco lagundu zuela salatzeko”.

“Julian Gaiarre denok ezagutzen dugu, baina Euskal Herrian, Bortzirietan, Beran, izan zen beste abeslari handi bat”, nabarmendu du Ereñak. Goi mailako tenor dramatikotzat jo du beratarra, hain zuzen ere. “Italiako nagusia izan zen 1920ko eta 1930eko hamarkadetan”. Richard Wagnerren operak kantatzeko erakutsi zuen trebezia aipatu du Ereñak, bereziki, bai eta aktore gisa izan zuen indarra ere. Tenorraren gainetik, halere, “gizon apal eta zintzoa” gailendu zen. “Gailurrean zela, dena uztea erabaki zuen, bere buruarekin zintzo jokatzeko”, berretsi du Ereñak.

Berako Ilekueta auzoko Agramontea etxean sortu zen Isidoro Fagoaga, 1893. urtean. Hamalau urterekin, Argentinara joan zen, han bizi zen osabarengana. Florencio Constantino eta Titta Ruffo abeslariak ezagutu zituen Buenos Airesen, eta, haien eskutik, Italiara joateko urratsa egin zuen. Kantuan ikasi nahi zuen.

Parma hirian, Campanini lehiaketan parte hartu zuen Fagoagak, eta hirugarren sailkatu zen, Gigli eta Merliren atzetik. “Lehen mailako abeslariak ziren horiek”.

Txapelketak Parmako kontserbatorioko ikasle izateko aukera eman zion Isidoro Fagoagari. “Lehen Mundu Gerra piztu zenean, ordea, eskola ospitale bilakatu zuten, eta Berara itzuli behar izan zuen”, azaldu du Ereñak.

Gogorra izan zen itzulera tenorrarentzat. Baina ez zuen etsi. Iruñeko Orfeoiarekin hasi zen lan egiten, eta, Nafarroako Diputazioak emandako beka bati esker, Madrilen jarraitu zituen Italian hasitako ikasketak, Iribarne irakaslearekin. 1919. urtean egin zuen debuta, hiri horretako Gran Teatro antzokian, Sanson y Dalila operarekin.

Fagoagak, halere, Italian jo zuen goia tenor gisa. “1920-1921. urte inguruan egin zuen debuta Napolin; garai hartan, Wagnerren obra nagusiak kanta zitzakeen abeslari onik ez zen Italian. Fagoaga horretan espezializatu zen; italieraz abesten zuen, eta aktore bikaina zen, gainera. Milango Scala antzokian zazpi denboraldi egin zituen”, gogoratu du Ereñak.

Abeslari eta idazle

Richard Wagnerren operak bereziki maite ditu German Ereñak. “Sakonak dira, transzendentalak”. Zaletasun horrek eraman zuen, duela hainbat urte, Isidoro Fagoaga zena hobeki ezagutzeko lanari ekitera. “Martin Ugalderen Hablando con los vascos liburua hartu, eta hantxe jaso nuen Fagoagaren berri”. Wagnerren operak kantatzeko haren gaitasunak erakarri zuen, lehendabizi, baina, tenorraren ibilbidean sakondu ahala, bertze hamaika esparruk ere eman diote atentzioa Ereñari.

Idazle gisa egindako lana jarri du mahai gainean, adibidez. “Fagoagak berak esan zuen abeslari baino gehiago idazle zela”. Beratarrak idatzitako lehendabiziko lanak, halere, bazuen musikaren arloarekin harreman estua, Julian Gaiarreri buruz egin baitzuen, eskolako kideekin Erronkarira bidaia egin eta gero.

Hainbat libururen egilea da Fagoaga, eta prentsan ere, zenbait hedabidetarako aritu zen, Euskal Herrian, bai eta hemendik kanpo ere. Idazteko lana, batez ere, antzokiak utzi eta gero garatu zuen Fagoagak. Italia utzi zuenean, Donibane Lohizunen hartu zuen aterpe beratarrak. Handik, harreman estua izan zuen bertze hamaika euskal errefuxiaturekin. Poesia topaketak antolatu zituen haietako hainbatekin, bertzeak bertze.

“Bere garaiko intelektualekin ere bazuen lotura: Sorozabal eta Escudero konpositoreekin, adibidez; agertu dira, halaber, Barandiaranen edo Jose Antonio Agirreren gutunak. Barojatarrekin ere izan zuen harreman handia, Beran Itzea etxea baitzuten, eta Fagoagak oporrak sorterrian ematen baitzituen”, erantsi du Ereñak.

1937an utzi zuen Fagoagak Italia, eta 1948an argitaratu zuen Pedro Garat, el Orfeo de Francia bere lehendabiziko liburua. 11 urte horietako bidea, hala ere, ez zen erraza izan Berako tenorrarentzat. Antzokia bazter uztea erabaki eta gero, Iparraldera mugitu zenean, atxilo hartu eta Gurseko kontzentrazio esparrura eraman zuten. Hilabete bat egin zuen han, 1940. urtean. “Baldintzak oso txarrak izan ziren; Fagoagak, batez ere, askatasunaren falta sumatu zuen, idatzita utzi zuenez”.

Handik atera eta Donibane Lohizunera itzuli zenean, hankaz gora aurkitu zuen Fagoagak bere etxea. “Han zuen altxorretako bat lapurtu zioten: Julian Gaiarreren lehen kontratu artistikoa”, kontatu du Ereñak.

Erreportaje osoa Nafarroako Hitzan.


San Juan sua piztuko dute barikuan Algortako San Nikolas plazan

San Juan gaua dela eta, familientzako jaia ospatuko dute barikuan, hilaren 23an, Algortako San Nikolas plazan, 18:30etik aurrera. Bizarra Lepoan, Egizu, Itxartu, Abian, Gorrondatxe elkarteek eta Getxoko Etorkinak Plataformak antolatu dute festa.

Egitaraua:


Korrikari ongietorria egingo diogu Durangaldean

Bihar helduko da Korrika Durangaldera. AEK-k antolatzen duen ekimen honek 16. edizioa du aurtengoa, eta kanpotik etorrita euskaldundu direnak eta euskara galdu ondoren berreskuratu dutenak omenduko ditu. Domekan amaituko da Gasteizen. Harako bidean gure eskualdea zeharkatuko du.

Martxoaren 26an hasi zen 16. Korrika Tuteran. Euskal Herri osoko euskaltzaleak bere inguruan batu ondoren, domekan amaituko da Gasteizen. Oraindik, baina, baditu kilometro batzuk egiteko aurretik; horietako batzuk Durangaldean. Urte birik behin ospatzen den ekimen honek parte-hartzaileen hauspoak indartuko ditu, eta euskararen hauspoa ere bai: hori da, behintzat, helburua.

Bihar egingo diogu Korrikari ongietorria, beraz, Durangaldean. Hain zuzen ere, horixe da aurtengo edizioarentzat AEK-k (Alfabetatze Euskalduntze Koordinakundea) aukeratu duen lema: Ongi etorri. Antolatzaileen arabera, Euskal Herrian ondo hartu ohi ditugu kanpotik herrira datozenak, eta, eredu horri jarraituz, era berean hartu gura dituzte euskararen alde lan egin gura dutenak. Norbanako, erakunde eta administrazio guztiei “Korrikan azaleratuko den” nahiari kasu egiteko deia luzatu gura die AEK-k, “euskarak, Korrikak legez, pausoa arin eta gelditu barik egin behar duelako aurrera”. Horretarako, baina, denon parte-hartzea derrigorrezkoa dela diote: “Korrikan modura, lekukoa lurrera jausi ez dadin, esku guztiak dira beharrezko”.

Omenduak

16. edizio honetan omenduak izango direnek, hain zuzen ere, lema edo mezuarekin lotura daukate. Izan ere, urteetan zehar hainbat eta hainbat izan dira Euskal Herrira bizitzera etorri direnak, eta horietako askok euskara ikasi eta zabaldu dute ingurukoen artean. AEK-ren ustez, “euskal herritarron ongietorria ondo baino hobeto hartuz eta ulertuz, goraipatzeko moduko ekarpena egin diote gure hizkuntzari”.

Omenaldi horretan, hainbat arrazoi tarteko euskara galdu eta berreskuratzeko ikasi duten guztiak ere sartzen dira. Antolatzaileek “eskerrik zintzoena” helarazi gura diete guztiei “omenaldi xume” horregaz.

Durangaldea ere korrika

Bihar arratsaldean sartuko da euskararen aldeko aldarria eskualdean. 17:00etan, puntu- puntuan gauzak ondo badoaz, Zornotzara ailegatuko da Korrika. Bertan kilometro batzuk egin ondoren, Iurretarako norabidea hartuko du, Arriandin 18:00ak izateko gutxi falta dela sartzeko. Gero Durango, Abadiño, Atxondo, Elorrio, Berriz, Zaldibar eta Mallabitik igaroko da; dagoeneko gaua denean itziko du Durangaldea.

Aipatzekoa da eskualdean lekukoa hartuko duten elkarte edo erakundeen kopurua. Herriz herri, izaera askotako taldeek lagunduko dute ibilbidean aurrera egiten; guztira, 80 elkartetik gora izango dira Korrikaren lekukoa eramaten Durangaldean.

Bestalde, ezin ahaztu Korrika Txikia ere. Ekimen hori herrietako ikastetxeekin antolatzen da, eta haurrak izaten dira bertan protagonista. Gaur eguerdian ospatu dira Durangaldean Korrika berezi horiek: Durangon 15:00etan hasi da Kurutziagako iturrian, 800 umeren parte-hartzeagaz; Elorrion 300 ume izan dira; Abadiñon 430, Zelaieta eta Matienako eskolak batera zenbatuta; Berrizen 300 inguru; Zaldibarren be hainbat egon dira eskola barruan. Azken honetan bihar aterako dira kalera berriro, Korrika etorri baino lehenago. Denera, Korrika Txikietan 2.000 haurrek parte hartuko dute, AEKren arabera.

IBILBIDEA

Iurreta, 17:58an Guardiatxun 18:17an Maspen

Durango, 18:21ean zubian

Abadiño, 18:57an Matienan 19:15ean Zelaietan

Atxondo, 19:32an Artian

Elorrio, 19:48an herri mugan 20:05ean bidegurutzean

Berriz, 20:46an Gaztetxe parean

Zaldibar, 21:06an sarreran

Mallabia, 21:34an Areition 21:44an frontoian


Izaro Rubio eta Mitxel Cuadrado bikoteak irabazi du Zarautzen

Izaro Rubio eta Mitxel Cuadradro helmugan sartzen. Hiru segundora iritsi dira Unai Azpiazu ormaiztegiarra eta Ana Ollo. Arg. : Aiora Larrañaga / Urola Kostako Hitza.

Mitxel Cuadrado eta Izaro Rubio ordiziarrek osatutako bikoteak irabazi du gaur Zarauzko Bikote Mistoen Krosa, 29:26 denbora eginda. Atzetik, hiru segundora, Ana Ollo eta Unai Azpiazu sartu dira. Azpiazu ormaiztegiarra da.


San Silbestre probak ostiralean Beasainen, Ordizian eta Legorretan

San Silbestre probak egingo dira ostiral eguerdian Beasainen eta Legorretan, eta arratsaldean Ordizian. Beasainen bederatzi kilometroko ibilbidea egin beharko dute parte hartzaileek, Gernika pasealekuan hasi eta amaituz. Aurten lehen aldiz Internet bidez eman behar da izena Beasaingo lasterketan parte hartzeko, www.kirolprobak.com helbidean. Izena bihar gauerdia baino lehen eman behar da. Gaur eta bihar Beti Bizi elkartera joanda ere eman ahalko da izena, 19:00etatik 20:00etara bitartean. Izen ematea doan izango da.

Beti Bizi elkarteko antolatzaileek jakitera eman dutenez, iaz Beasaingo proba irabazi zuen Hamid El Mouaziz eta bigarren egin zuen Abdelhadi El Mouaziz anaia marokoarrak aurten ere Beasainen izango dira. Baita aurten Donostiako maratoia irabazi duen Muturi Karanja ere. Lasterketan parte hartuko duten goierritarrak ere ugari izango dira.

Ordizian proba herrikoia

Ordiziakoa lasterketa herrikoiagoa izan ohi da, Urte Zahar eguneko ospakizun bihurtu dena dagoeneko. 18:30ean hasiko da 6,2 kilometroko lasterketa. Aurten proba egiten dela 34. aldia izango da eta Jose Manuel Caballeroren omenez egiten den zortzigarrena izango da. Ordiziako San Silbestre proban parte hartzeko ere www.kirolprobak.com webgunean eman behar da izena, ostegun gauerdia baino lehen. Izen ematea doan izango da.

Legorretan ere eguerdian

Legorretan ere eguerdian egingo dute San Silbestre proba ostiralean. Lasterketa erabat herrikoia izaten da, parte hartzea irekia bada ere sariak herritarrentzat bakarrik izaten baitira. 12:30ean hasiko dira lasterka parte hartzaileak Legorretako kaleetan zehar. Proban parte hartzeko udaletxean eman behar da izena ostiralean bertan, 11:00etatik aurrera. Parte hartzen duten guztiek pikuz betetako poltsa jasoko dute opari.

Haurrentzako probak hiru herrietan

Helduentzako ez ezik, haurrentzako lasterketak ere egingo dira ostiralean Beasainen, Ordizian eta Legorretan. Beasainen 8 eta 15 urte arteko haurrek parte hartu ahalko dute eta proba 10:30ean hasiko da. Proban parte hartzeko izena ostiralean eman behar da, 10:00etan, Gernika pasealekuko pilotalekuan. Ordizian benjamin, alebin eta infantil mailako haurrek parte hartu ahalko dute eta izena Barrena jauregian eman beharko dute ostiralean 16:00etatik aurrera. Legorretan berriz, 2005 eta 1996 urten artean jaiotako haurrek parte hartu ahalko dute lasterketan eta izena 11:00etatik aurrera eman beharko dute ostiralean, udaletxean.


Zinema-aretoak, Angelman sindromea eta Mikel Ayllonen eleberri aurrerapena Aiaraldea Egunkarian

Gai anitzez betea egongo da bihar argitaratuko den Aiaraldea Egunkaria. Alde batetik, azken bi asteetan eskualdean gertatutakoaren laburpena jasoko da herriz herrikako atalean. Emakume langilearen egunaren harira prestatutako ekintzak izango dira nagusi atal horretan.

Sozioekonomia atalean Arabako Enpresarien Elkarteko zuzendariondokoa den Aitor Otaolari eginiko elkarrizketa irakurtzeko parada egongo da. Aiaraldeko egoera ekonomikoari buruz mintzatu da Otaola.

Jarraian, Artziniegako Enekoren istorioa ezagutu ahal izango du irakurleak. Enekok Angelman Sindromea daukan pertsona bakanetarikoa da (Aiaraldean hiru kasu baino ez dira ezagutzen). Gaixotasun horrek beraren eta bere gurasoen egunerokotasunari nola eragiten dion azalduko du artikuluak.

Oso bestelakoa da, baina, erreportajean jorratuko den gaia: Egunkariko bi orrialde horiek eskualdeko zinema-aretoen bilakaera kontatzea izango dute helburu. Izan ere, 60-70. hamarkadetan Aiaraldean hamar zine egotera iritsi ziren bitartean, 2004rako guztiak desagertu ziren. Hori gertatzearen arrazoi nagusiak jarriko ditu erreportajeak mahai gainean.

Kultura atala, berriz, berezia izango da, Mikel Ayllon idazle laudioarraren lehen eleberriaren aurrerapena jasoko baitu. “Ez tiro egin anbulantziei” da nobelaren izena, eta datorren martxoaren 4an aurkeztuko da ofizialki.

Kirolean, berriz, gaur (otsailak 25) aurkeztuko den Aiarako Biraren historiari buruzko artikulua egongo da, eta baita eskian zaletutako bi artziniegarrek asteburuan bizitakoen kronika bat ere.

Bukatzeko, Oscar Gastakari eginiko elkarrizketa topatu ahal izango da kontrazalean. Musika managerra da Gastaka, eta itsua izateak bere lanbidea zein eguneroko bizitza aurrera eramateko orduan trabari suposatu ez diola aldarrikatuko du elkarrizketan.

Kolaboratzaile anitzak

Kolaboratzaileak ere, ohikoan bezala, ugariak eta anitzak izango dira: Andoni Aldekoa, Itziar Larrazabal, Koldo Gilsanz, Luis Vil eta Irati Marañon arituko dira iritzi-zutabeetan. Lander Arteagak, bere aldetik, ohiko zinema proposamena luzatuko du, eta Jabi Isasi arduratuko da kontrazaleko komikiaz.

Ohikoan bezala, goizeko lehen orduetatik egongo dira Aiaraldea Komunikazio Leihoko bolondres eta langileak egunkaria Aiaraldeko txoko guztietara iritsi dadin lanean. Ez galdu zure alea!


Ohorezko Euskaltzain izendatzen duen diploma jasoko du Camposek

Gaur, ostiralarekin, jasoko du ohorezko euskaltzain izendatzen duen diploma Bilbon. Ikastolen mugimenduan egindako ekarpenarengatik lortu du izendapen hau oriotarrak

Maiatzaren 30ean Euskaltzaindiak 12 ohorezko euskaltzain berri izendatu zituen, eta horien artean zegoen Antonio Campos oriotarra. 1980 urtetik 2002 urtera egindako lanagatik eman diote izendapen hori. Urte horietan bai euskarak, bai euskal kulturak eklosio bat bizi zuen; eta urte guzti horietan, Ikastola traktore izan zen. Euskal Kultura bultzatu zuena Ikastolen Elkartea izan zen, eta Antonio elkarteko lehendakari zen.

Izendapena maiatzaren 30ean jaso zuen, eta gaur, utzailaren 18an, diploma jasoko du Bilbon. Camposekin batera izango dira beste 11 euskaltzain berri: Paulo Agirrebaltzategi, Angel Aintziburu, Dionisio Amundarain, Xabier Amuriza, Xipri Arbelbide, Maite Idirin, Mixel Itzaina, Jon Landaburu, Joan Martí, Martin Orbe eta Manu Ruiz Urrestarazu. Gaur egun, Euskaltzaindiak 39 ohorezko euskaltzain ditu.

Antonio Camposi elkarrizketa


Harrobiko jokalari Andoni Ugarteren kontratua berritu du Realak, 2018ko ekainera arte

Lehenengo taldeaz sarritan entrenatzen badu ere, oraingoz Sansen dihardu Andoni Ugarte atzelari oñatiarrak. Poliki-poliki, baina, lehenengo taldera iristeko pausoak ematen dabil 20 urteko gaztea, eta horietako pauso bat eman berri du, datorren urteko ekainean amaitzen zuelako talde txuri-urdinaz zuen kontratua, eta kontratua luzatzeko egindako eskaintza onartu du txantxikuak.


Bera Bera berriro txapeldun

Bera Bera Eskubaloia.

Iaz lehen aldiz irabazi zuen Liga Bera Bera Eskubaloiak. Aurten arrakasta hura ezustea ez zela izan erakutsi du, bigarren Liga etxeratu eta gero. Horrekin batera, Kopa eta Superkopa ere irabazi ditu Bidebietako taldeak, iaz bezala. Hala, balentria errepikatu du. Superkopa irailean eskuratu zuen, Aitor Etxaburu entrenatzaile berriaren gidaritzapean. Liga eta Kopa, berriz, Imanol Alvarezekin lortu zituzten.

Koparen kasuan, donostiarrek altxatu duten laugarrena izan zen Alcobendasen eskuratutakoa. Azken denboraldietan garaikurrak pilatzen ari diren arren, udaletxean maiatzean egindako harreran, taldeko kapitain Matxalen Ziarsolok esan zuen arrakastak lortzeaz ez direla nekatu eta garaipen bakoitza «berezia» dela. «Partidaz partida ahalegin handia egin dugu txapelketa eskuratzeko, eta gero eta gehiago kostatzen da Kopa irabaztea. Oso pozik gaude», esan zuen. Handik aste gutxira Liga ekarri zuten berriro Donostiara


Euskal Herriaren partida eta pilota, irratian

Bi protagonista izango ditu gaur Joxe Migel Lopezen Kirolez blai! saioak, Oiartzun Irratian: Euskal Herriaren partida eta pilota. Esaiteko Martxel Toledo Euskal Herriko selekzioak hilaren 28an Tunisiaren kontra jokatuko duen partidaz ariko da. Pilotaz aritzeko, berriz, bi gonbidatu izango dira saioan: Euxebio Agirrezabala Oiarpe pilota taldeko kidea, eta Iker Getaria VIII. Xanisteban Eguneko Pala Txapelketaren antolatzailea. Saioan 13:15ean emango dute FM107an, eta 20:30ean errepikatu.


99 gazte aterako dira errondan otsailaren 4an eta 15ean Agate Deuna ospatzeko

Tradizioak agintzen duen bezala, Amurriok “Kintoen Jaia” jasoko du. Bertan, 99 gazteek, 2001ean jaio zirenak eta, ondorioz, aurten 18 urte betetzen dituztenak, errondan irtengo dira otsailaren 4an eta 15ean.

Astelehen honetan, otsailaren 4an, Santa Ageda bezperan, gazte talde hori udalerritik irtengo da errondan, hainbat taldetan banatuta, abendutik entseatzen ari diren kopla abesteko.

Otsailaren 15ean, ostiralean, berriro elkartuko dira, enpresak eta ikastetxeak bisitatzeko, eta 13:30ean talde osoa Juan Urrutia plazan elkartuko da. Gauerdian gauza bera egingo dute. Gazteek antolatutako programazioaren barruan, 20:00etan Aldats Elektrotxarangaren saio bat egongo da, 23:00etan erromeria Oharkaberen eskutik eta, amaitzeko, DJ Ruba 01:30ean.

“Kintoen Jaiak” urte asko daramatza ospatzen, oso sustraituta dago herrian eta partaideek gogo biziz itxaroten dute. Hasieran, mutil gazteak soldadutzara joaten zirenean egiten zen. Gaur egun, “adin nagusitasun jai” modukoa bilakatu da, hemezortzi urte betetzen diren urtean egiten baita.


Manipulatzaile karneta

Elkolab. S. Coop. enpresak, Lasarte-Oriako Udalaren Sanitateko Departamentuarekin elkarlanean, ikastaro berri bat emango du, ostalaritzako sektoreari zuzendua, arrisku handiko janari-manipulatzaileen karneta ateratzeko.

Ikastaroa iraila honen 29an eta 30ean emango da, Villa Mirentxuko ekitaldi-aretoan. Ordutegia 15:45etik 18:45era bitartekoa izango da. Informazio gehiago jasotzeko edo izen emateko, deitu 943 533 303 telefonora.


Desioei, bultza!

Urte berria desioz betea hasi dugu oraingoan ere, desio batzuk urte honetan zehar jadanik bete ditugun arren.

28ak libre gara azkenean, bost urtez luzatu den amets gaiztoari amaiera heldu zaio, atzera begiratu eta mendeku hutsa izan dela jakin badakigun arren.

Txapi, Jose Luis eta Bixkai ere gure artean ditugu, azkenean. Beraien etxeratzearekin, gure bihotzaren zati txiki bat berreskuratu dugu, bihotzaren zati handi batek gatibu jarraitzen duen bitartean.

Argiak dira, azkenean, 7 mares kantak dioen "que voy a hacer…. con tanto dolor" horri irribarre bat marraztu, 2016rako desioei gogor eutsi eta tira egiten laguntzen diotenak. Mina itxaropen bilakatzen dutenak.

Bergararrok abenduaren 31n Bergarako plaza argiz bete genuen, etorkizunari irribarre bat marraztu eta horren pisutsua den harriari, 500 lagun inguruk, Bergaratik ere gure bultzada eman genion.

Aterki, kandela, metxero, klera, argazki kamera… gazte, heldu, haur, emakume… guztiak soka berdinetik tiraka, 2016rako desioari ozen deiadarka.

Segi dezagun bada, urrats txiki baina sendoak emanez, argitasunerantz, desioari bultzaka. Bilbon ikusiko dugu elkar!


Libururik onena guzti ulertzen ez dena da

Hala hasi du aste hontako atala Harkaitz Canok,

Nori eta zer lapurtu duen jakin nahi izatera, entzun beste erremediorik ez!

Ulertzen denaz eta ez denaz entzuten ari ziren bitartean, parean duzun irudia, Eider Eibarrek egina da. 'Arratsean'.


Txakurkrosa gehituko diote Arrankudiagako trailari

Lasterketa luzeak 14 kilometro edukiko ditu, eta laburrak 6. Bihar -urriak 7- izango da zita.

Arrankudiaga eta Zolloko Traila berrituta itzuliko da aurten. Matxinkorta mendi taldeak aurreratu du data: urriaren 7an izango da. Gizakientzat ez ezik, txakurrentzat ere egokituko dute proba. Izan ere, txakurkrosa egingo dute.

Trail modalitatean 3 aukera

Horrez gain, korrikalarientzako bi zirkuitu egokituko dituzte. Lasterketa luzeak 14 kilometro edukiko ditu, eta laburrak 6. Txakurrekin parte hartzen duten lagunek ere sei kilometroko ibilbidea osatu beharko dute. Izena emateko epea zabalik dago sailkapenak webgunean, 5 euroren truke.


Erabaki eskubidea ez dela negoziagai erantzun dio Jaurlaritzak Zapaterori

IDATZIA. Autodeterminazioa ukatzea NBEren printzipioen aurkakoa dela dio, herriak existitzen direla ukatzea delako NORMALIZAZIO POLITIKOA. Jaurlaritzak zaila ikusten du, «erabaki eskubideari buruzko akordioa lortzen ez bada» GATAZKAREN KONPONBIDEA. Hirukoaren, Batasunaren eta Aralarren ustez, gakoa erabaki eskubidea onartzea da


Bortz gaztek Sendotza egin dute

Maiatzaren 5ean bortz gazteren sendotza izan zen: Sara, Iker, Asier, Aritz eta Aitor. Meza herriko koroak alaitua izan zen.


Oztopo guztien gainetik, euskaraz bizitzeko nahia

Hamaika egun dinamikaren barruan, “administrazioak aurrekontuak negoziatzen ari diren garaian horren gaineko hausnarketa plazaratu Kontseiluak bideo baten bidez.

Nafarroan euskararen normalizazioari bideratutako bitarteko ekonomikoen murrizketa izugarria da. Nafarroako Gobernuaren politika horren ondorioak pairatzen dituzte euskaltegietako edota hedabideetako langileek, euskaraz ikasi nahi eta laguntzarik ez duten herritarrek. Euskararen Gizarte Erakundeen Kontseiluak aurkeztu duen 11 egun oztopo guztien gainetik dokumental laburrean hainbat nafarren lekukotzak jaso dira, tartean Ametza elkarteko Felix Altzelairena eta Bierrik Fundazioko Alfredo Alvaro Igoarena. Euskalgintza, oztopo guztien gainetik, herritarren lanari eta borondate irmoari esker aurrera egiten ari dela ere erakusten du.

Euskaraz bizitzeko nahian urratsak emateko helburuarekin, Hamaika egun dinamika abiatu zuen Kontseiluak Nafarroan orain bi hilabete. Kanpaina apirilaren 25ean despedituko da Iruñeko Anaitasuna kiroldegian eginen den ekitaldiarekin. Bitartean Kontseiluaren baitan biltzen diren eragileek, gaur egungo egoeraren inguruan hausnarketa egin eta herritarrekin partekatzeko asmoz, hainbat gairen inguruan bideo laburrak landuko dituzte. Irailean helduen euskalduntze-alfabetatzearen ingurukoa aurkeztu zuen, orain, administrazioak aurrekontuak negoziatzen ari direnean, horren gaineko hausnarketa plazaratu du Kontseiluak.


'Juzgado de guardia' antzezlana mojen komentuan eta erresidentzian izango da hurrengo

Erretiratuendako egindako lehenengo emanaldiaren ondotik herritar ororendakoa egin zuten, atzo. Guardiako epaitegi bateko gorabeherak kontatzen dituzte, oraingoan, Pake Lekuko artistek.

Oñatiko Santa Ana antzokian antzeztu zuten atzo Juzgado de guardia antzezlana. Sei emakumek osatzen dute taldea eta proposamen berria aurkeztu zuten jendaurrean. Antzezlanak, izenburuak dioen bezala, guardiako epaitegi bateko gorabeherak kontatzen ditu

Domekako saioaren ostean mojen komentura eta erresidentziara joango dira antzezlanarekin.


Minbiziari aurre egiten laguntzeko txapela alaiak eta koloretsuak, Katxalinen eskutik

Katxalin elkarteak Mila txapela, mila irribarre kanpaina abiatu du, minbiziari aurre egiteko tratamenduan daudenei txapelak emanda babes psikologikoa eta emozionala emateko; Donostiako, Txagorritxuko eta Gurutzeetako ospitaleetan banatuko dituzte txapelak, irailean.

Bularreko eta ginekologiako minbiziaren aurka lanean diharduen Katxalin elkarteak 100 bat bazkide ditu Bergaran eta 700 inguru Gipuzkoan; elkarteak egoitzak ditu Bergaran –jardueretarako San Joxepen elkartzen dira, astelehenetan eta egubakoitzetan–, Ordizian eta Donostian. Bergarako Udalarekin hitzarmen bat sinatu dute, bereziki Mila txapela, mila irribarre izeneko kanpaina babesteko. Kanpainak helburu argia dauka: tratamenduan dauden pazienteei txapel bana oparitzea, kimioterapiaren zeharkako ondorio den ilearen galtzearen aurrean babes psikologikoa eta emozionala eskaintzeko.

Katxalin elkarteko bazkideak hasita daude Asun Dominguez diseinatzaileak birziklatutako telekin eta kolore alaiekin txapelak egiten, eta Donostiako, Txagorritxuko eta Gurutzeetako ospitaleetan ingresatuta daudenei emango dizkiete. Hitzarmenari esker, Katxalinek 1.000 euro jaso ditu Udalaren partetik.

Banaketa, irailean aurreikusita

Minbizia pasatu duten emakumez osatuta dago, bereziki, Katxalin elkartea. "Minbizia pasatu dugunok egoera horretan daudenak babesten ditugu. Josteko elkartzen gara, minbiziaren aurkako lasterketan hartzen dugu parte eta bestelako hainbat jarduera ere antolatzen ditugu. Entzuteko, informatzeko eta berba egiteko topaleku bat gara", dio Katxalineko kide Maite Vallek.

Vallek aurreratu duenez, asmoa da txapelen banaketari jarraipena egitea eta modu pertsonalizatuan helaraztea txapel horietako bakoitza. "Lanean hasita gaude, eta Diputazioak esango digu noiz hasi banaketarekin. Kalkulatzen dugu irailean hasiko garela txapelak banatzen", gaineratu du Vallek. Laguntza emateko edo argibide gehiagorako: 669 66 47 12 edo 943 24 56 08.


Arrigorriagako Udalak jasandako eraso zibernetikoak ez du herritarren datu pertsonalengan eragin

Sistema informatikoak berrantolatzen ari da Arrigorriagako Udala. Joan den astean jaso zuen Udalak eraso informatikoa eta ordutik lanean ari dira arazoa konpontzen. “Jasan dugun eraso informatikoa larria izan da, baina gertatu zen momentutik gauzak konpon daitezen ari gara lanean”, dio Maite Ibarra Arrigorriagako alkateak: “Udalak mantenurako duen informatika enpresako adituak, Ertzaintzako delitu informatikoen saileko adituak eta Bizkaiko Foru Aldundiko eta Eusko Jaurlaritzako segurtasun enpresetako adituak ari dira sistema berrantolatzen”. Eraso zibernetikoa jaso orduko, udal ordezkariek Ertzaintzan salatu zuten eta momentu honetan gertatutakoa ikertzen ari da polizia.

Erasoaren ondorioz, udal zerbitzu batzuk etenda geratu dira, baina beste batzuk dagoeneko martxan daude. Adibidez, errolda-agiriak eskatzearena, kontabilitatearena edota erregistroarena. “Bestetik, kiroldegiko tornuak, esaterako, erabilezin daude, eta beste zerbitzu batzuk oraindik ere ezin izan ditugu martxan jarri. Aurreikusten dugu datorren asterako zerbitzu gehiago konpontzea”, dio Ibarrak: “Beste erakunde batzuek eraso zibernetiko bera jasan dute eta normaltasunera itzuli dira. Guk ere normaltasuna berreskuratuko dugu”.

Emotet eta Ryuk, erasoaren muina

Udaleko sistema informatikoan ezohiko funtzionamendua nabaritu zuten joan den astean udaletxeko teknikariek: “Fitxategi zifratuekin egin zuten topo, eta ordenagailu batzuk erabilezin geratu ziren. Informatikan adituek ordenagailuak itzaltzeko adierazi zuten, eta ordutik lanean ari dira arazoa konpontzen”, dio Ibarrak.

Oscar Jimenez Innicom enpresako adituak dioenez, Emotet eta Ryuk programa kaltegarriak izan dira erasoaren adierazleak: “Programa kaltegarri horiek informazioa zifratu egiten dute. Hau da, Udalak bere gain zuen informazio asko ‘bahituta’ geratu da“, dio Jimenezek. Bahiketa horretan ere diru-eskaera izan dela jakinrazi dute udal ordezkariek: “Bahiketa batean gertatzen den bezala, honetan ere erreskatea eskatu dute, baina guk Ertzaintzaren esku utzi dugu”, dio Ibarrak.

“Eraso hauengandik erabat babestuta egotea ia ezinezkoa da. Edozein erakunderi gerta dakioke. Adibidez, Torrejoneko Ospitaleak eta Jerezeko Udalak antzeko erasoa jasan dute azken hilabeteetan”, dio Jimenezek.

Segurtasun kopia ere galduta

Arazoa gainera, larria da, segurtasun kopia zerbitzari berean baitzegoen. “Horrek esan nahi du informazio asko galdu dela. Ezin dugu esan zenbat informazio galdu den, baina gaur egun, gehiena berreskuratu daiteke. Aurrerago ikusiko dugu zer galdu dugun betirako eta zer berreskuratu dugun”, dio Jimenezek. Informatikan adituak adierazi duenez, segurtasun kopia zerbitzaritik kanpo egon behar da, “horrelako eraso zibernetikoak gertatzekotan, behintzat informazio guztia ez galtzeko”.

“Azken urteotan Udalean ez dira hartu beharreko neurri guztiak hartu, kaltea ahalik eta txikiena izan zedin. Orain, eraso informatikoa pairatu dugula, jakin dugu zer zegoen gaizki eta hemendik aurrera, arazoa behin konpontzen dugunean, gauzak behar bezala egingo ditugu”, dio Ibarrak.

Arazoa konpontzeko 40.000 euroko inbertsioa egin behar izan du Arrigorriagako Udalak. “Hasteko, zerbitzari berriak, segurtasun-kopien softwarea edo kanpoko biltegiratze-gailuak erosi behar izan ditugu”, dio Jimenezek.

Herritarrak lasaitzeko asmoz, Maite Ibarra alkateak jakinarazi du eraso zibernetikoak ez duela herritarren datu pertsonalengan eraginik izan.


Shakira disko berria prestatzen hasi da

She Wolf atera eta sei hilabetera, kolonbiarra Rico Amor musikagilearekin hasi da lanean eta, haren hitzetan, "pop abangoardistagoa" landu nahi du disko berrirako, baina aldakak astintzeari utzi gabe.

Duela aste batzuk adierazi genuen Shakira supergaitua dela baina, batez ere,geldiezina eta hiperaktiboa dela erakusten ari da kolonbiarra. She Wolf kaleratu eta sei hilabetera, disko berria rpestatzen hacia dela jakin dugu.

Rico Amor musikagileak jakinarazi duenez, bi saio egin ditu jada kantariarekin Miamin. Amorren hitzetan, Shakirak "pop abangoardistagoa" landu nahi du disko berrian. Aurreko lanarekin baino gehiago dantzatu nahi du berak, Ameriketan ospea eman zion "Whenever whenever" abestiarekin aldakak mugitzen zituen moduan astindu nahi ditu kantu berriekin.

Artista nekaezinak kantu berriak lantzen hasteko denbora nola topatu duen, auskalo. Izan ere, Txileko lurrikarak eragindako kalteak bertatik bertara ikusten izan da, elkartasun enbaxadore egin dute, "Ay Haiti" elkartasun kantuan parte hartu du eta, gainera, Hegoafrikako Munduko Futbol Kopako abesti ofiziala egin du: "Waka Waka (Esto es futbol)".


Bakea, indarkeria ezetik haratago jota

Gaurtik asteazkenera, Madrilen, ‘ETArik gabeko Euskadiren bizikidetzarako etorkizuneko proposamenak’ udako ikastaroa izango da. Complutense Unibertsitateak antolatu du, eta Jaurlaritzak babestu.

Madrilen datozen egunetan euskal gatazkari buruzko udako ikastaro bat izango da, eta hasiera azpimarragarria du topaketako aurkezpen testuak:: "Indarkeria eza baino askoz gehiago da bakea". Ikastaroaren zuzendari Carlos Lopez Fonsecak BERRIAri esan dio jadanik bost urte pasatu direla ETAk jarduera armatua utzi zuela jakin zenetik, "eta hori ez da aski bizikidetza bat izateko". Haren arabera, "politika aktiboak" behar dira, helburu "normalizazioa" izanik. Hain zuzen, gaurtik asteazkenera ETArik gabeko Euskadiren bizikidetzarako etorkizuneko proposamenak izeneko ikastaroa izango da Escorialen, Complutense Unibertsitateak antolatuta. Eusko Jaurlaritza da babeslea, eta handik Iñigo Urkullu lehendakaria eta Jonan Fernandez Bake eta Bizikidetzarako idazkari nagusiak hitz egingo dute. Euskal alderdi nagusietako ordezkariak ere ariko dira, baita biktima mota desberdinetako kide batzuk ere.

Fonsecak uste du "garai interesgarria" dela horrelako gaiez aritzeko, "udazkenean Eusko Legebiltzarrerako hauteskundeak izango baitira, eta urrian beteko direlako bost urte ETAren erabaki hartatik. Horregatik ekarriko ditugu euskal alderdietako ordezkariak, Madrilen ere azaldu ditzaten euren proposamenak, eta mahai inguru bat ere egin dezaten. Akordio txikiek garrantzia dute. Gainera, haien eguneroko eremutik aterako dira hona etorrira, eta, distantzia bat hartuz, beste perspektiba bat izanda mintza daitezke". Dena dela, aipatu du Madrilgo hori "unibertsitate foro bat" dela, ez gehiago.

Fonsecak berak proposatu zien Complutenseko Udako Ikastaroetako arduradunei horrelako saio bat egitea. "Aurretik Jaurlaritzari aipatu nion, eta ongi iruditu zitzaion. Ikastaroen zuzendaritzak joan den otsailean jo zuen ontzat". Gonbidapenak egitean jo zuten Hasier Arraizengana, "hura zelako EH Bilduren eledunetakoa, eta baiezkoa eman zuen", Fonseca kazetari eta idazleak dioenez. Covite biktimen elkarteak haren parte hartzearen aurka egin zuen, Segurako auzian EAEko Auzitegi Nagusiak zigortu egin duelako, ETAko kidetzat jota. Fonsecak dio EH Bilduk Arraizen partez Julen Arzuaga legebiltzarkidea bidaltzea erabaki zuela gero. Bizikidetzari buruzko ikastaroaren zuzendariak aitortu du biktimen elkarte batzuk politika berrien aurkako jarrerarekin dabiltzala. "Guk Eraikiz esperientziakoak gonbidatu ditugu".

Haren arabera, "Madrilen ikusten da Euskadin bizikidetzaren alorrean gizartea instituzioen eta politikarien aurretik" doala, eta adibide gisa jarri du Eusko Legebiltzarrak Bake lantaldea abiatu ez izana. "Pauso berriak eman behar dira". Complutenseko ikastaro haren idatziak dio ETAk utzi zuenetik "elkarbizitza egonkortu" egin dela, "baina bakea berradiskidetze sozialaren ariketa bat ere bada; bizikidetza normalizatu soil batetik haratago doa. Ez da nahikoa zauriak orbaintzen joateko denbora pasatzen uztea; haiek kauterizatzeko ekinbide zehatzak behar dira".

Duela bi urte ere bai

Duela bi urte ere antolatu zuten Euskal Herriko elkarbizitzaz Complutense Unibertsitateko Udako Ikastaroa, orduan ere Jaurlaritzaren babesarekin (argazkian, orduan, Urkullu eta Fonseca). Ikastaroaren sarrera testuak zekarren ETAk jarduera armatua utzi ostean "zigor eta espetxe politika berria" behar dela, "indarkeriaren aroa behin betiko bukatzeko". Urkullu eta Fernandez mintzatu ziren orduan ere, baina euskal alderdietako ordezkarien hitzaldirik ez zen izan, eta, orain ez bezala, epaile batzuk aritu ziren: Joaquin Gimenez, Jose Ricardo de Prada, Jose Luis de Castro eta Jose Antonio Martin Pallin.


Seiehun gaztek hartu zuten parte 3x3 saskibaloi txapelketan

Zapatuan, maiatzaren 10ean, jokatu zen 3x3 txapelketa herrikoia. Leintz Eskola Kirolakek antolaturiko lehiaketak arrakasta izan zuen, eta 124 taldek eta 645 gaztek hartu zuten parte.

Lehiaketaren helburua da gazteen artean kirola sustatzea. Horregatik, lagun eta kiroltasun giroan saskibaloian jolastu eta gozatzeko aukera luzatu die gazteei Leintz Eskola Kirolakek. Lehen Hezkuntzako laugarren maila eta Derrigorrezko Bigarren Hezkuntzako bigarren maila bitarteko ikasleak izan ziren parte hartzaile. Arrasateko Laubide plazan jolastu ziren partiduak egun osoan zehar, goizeko hamarretatik ordu batak arte eta arratsaldeko hiruetatik zortziak bitartean.

Hurrengoa da txapelketako irabazleen zerrenda:

Benjaminak

Neskak: Dibertitzera goaz

Mutilak: Baskonia

Mistoa: Rock basket

Alebinak

Neskak: Gimie dreams

Mutilak: Ointxe Are

Mistoa: Aramaixo basket

Infantilak

Neskak: Koxk

Mutilak: Don limpio

Mistoa: Esko basket


Etxeratek salatu du senideak daudela sakabanaketaren 'jomugan'

Hala, "sakabanaketaren ondorioak zuzenean pairatzen dituztenak" direla azpimarratu du.

Etxerat euskal presoen senideen elkarteak adierazi du "salbuespeneko kartzela-politikaren jomugan" jarraitzen dutela, horiek direlako "sakabanaketaren ondorioak zuzenean pairatzen dituztenak".

Etxeratek XV. Asanblada Nazionala egin du gaur Gasteizen, "Ametsetatik ekintzetara" lelopean.

Prentsaren aurrean irakurritako agiri batean azaldu duenez, presoen senideen eta gertukoen egoera duela hamabost urteko "berbera" da, elkartea sortu zeneko berbera, alegia.

"Salbuespeneko kartzela-politika baten biktima izaten jarraitzen dugu, eta ondorio fisiko, psikiko eta ekonomikoak areagotu egiten dira denborak aurrera egin ahala", gaineratu du.

Etxeraten ordezkariak azpimarratu du egungo kartzela-politika defendatzen dutenen jarrerak ez duela errazten sakabanaketaren amaiera.


Aldundiak kudeatuko ditu zaharren egoitza eta eguneko zentroa, 2019tik

2019an pasako dira Hernaniko zaharren egoitza eta eguneko zentroa, Gipuzkoako Foru Aldundiaren esku egotera. Kabia foru erakundea sortu dute horretarako, eta bere gain hartuko ditu Gipuzkoako 16 egoitza. Udaletatik erakundera trantsizioa egiteko, plangintza bat prestatu dute, eta Hernanikoak izango dira azkenekoak, 2019ko bigarren seihilekoan.

«Aspalditik datorren gaia da», azaldu du Luis Intxauspe alkateak: «1999-2003 legegintzaldian, Legebiltzarrak definitu zuen zein konpetentzia diren Aldundienak eta zein Udalenak, menpekotasuna duten pertsonen gaietan. Eta zehaztu zuen, zaharren egoitzak eta eguneko zentroak Aldundien eskumena izango direla».

Horretarako, Kabia sortu zuen Gipuzkoako Foru Aldundiak, aurreko legegintzaldian, eta plangintza osatu zuen, trantsizioak egiteko. Horren arabera, 2018an pasako ziren Hernaniko bi zentroak, Aldundiaren eskuetara. Baina legegintzaldi aldaketarekin, plana bertan behera geratu zen, eta bederatzi hilabeteko epean aztertu dute gaia. Horrela, aurreko astean aurkeztu zuten plangintza berria: 2019an egingo dute trantsizioa, Hernaniko zentroek.

Erabiltzaileen familiak eta bertako langileak, kezkatuta

Aldaketa horren aurrean, bere kezka erakutsi diote Hernaniko Udalari, zaharren egoitzaren eta eguneko zentroaren erabiltzaileen familiek, zerbitzua zer nolakoa izango den orain; eta baita bi zentroetako langileek ere, beraiekin zer gertatuko ote den.

Xabier Lertxundik, Ongintza patronatuko lehendakariak, argitu du ez dela izango «txurian sinatuko dugun txeke bat, ez zerbitzuaren aldetik, eta ezta langileen baldintzetan ere. Hemendik trantsizioa gertatu arte, lanean jarraituko dugu, eta beste egoitzen integrazioak nola ematen diren aztertuko dugu, gurea ahalik eta modu onenean egiteko».

«Gustatuko litzaiguke egoitzek bere izaera mantentzea»

Izan ere, negoziazio prozesu batean murgilduko da Udala, Kabia erakundearekin: «bederatzi hilabeteko prozesu horretan, oso gainean egon gara, politikoki eta teknikoki. Hernaniko Udalean, lehentasun bat izan dira egoitzak urte hauetan, aurrekontu aldetik eta zerbitzuen kalitatearen aldetik, eta ez dugu utziko traspaso honekin kalitatean beherakadarik egoten. Herrian oso txertatuta dagoen egoitza da, pisu haundia daukana, eta gustatuko litzaiguke izaera hori mantentzea».

Eta berdin langileei dagokienean: «Hernaniko egoitzetan, funtzionarioek daukaten egoera ona da, eta bermatuko dugu etorkizunean berdin jarraitzea. Horretarako, bildu gara Udaleko komitearekin, Gizarte Zerbitzuen komitearekin eta udal teknikariekin, langileen kezkak jaso eta Aldundiarekin sinatuko dugun hitzarmenean argi eta garbi isladatzeko, langileek eskatzen dituzten baldintzak».

«Urtebete beranduago sartzeak, kostu bat suposatuko dio Udalari»

Plangintza aldatzeak, Udalari eragiten diola azaldu du Lertxundik: «urtean 850.000 euro bideratzen ditugu horretara, eta urtebete beranduago sartzeak, kostu bat suposatuko dio Udalari, Aldundiarena den eskumen batean. Maite Peña diputatuak azaldu zigun, dirulaguntza bat izango zela, baina inola ere ez gastu osoa kubritzeko. Beraiekin bilduko gara horri irtenbide bat bilatzeko».

Izan ere, horrek suposatzen du, Udalaren eskumena diren zerbitzuetan, muga batzuk izatea, eta ezin inbertitzea behar bezainbeste: «lehenago sartu edo ez, kriterio teknikoen arabera proposatu dute, Hernanikoa konplikatuena delako, langileen egoera eta egoiliarren kopurua kontutan hartuta. Baina ekonomikoki, kalte bat suposatzen digu urtebete atzeratzeak, eta horrek ordain bat behar du».

Gaur egun, 60 lagunentzat dago tokia eguneko zentroan, eta beste 114 lagunentzat, zaharren egoitzan. Eta langileei dagokienez, 120 dira aldaketa honek eragingo dienak.


Hitz propioak alferrikako uste direnekoak

ROMUALDO.- Kataluniarrek jakin zutenean Romualdok bere herrialdetik aldegin nahi zuela, eragotzi egin behar ziotela erabaki zuten eta horretarako otu zitzaien bide bakarra bera erailtzea izan zen. Gutxienez bere erlikiez aprobetxatuko ziren, baina hainbeste debozio ez zen izan santuaren gogoko eta amarruren bat erabiliz ihes egin zuen. Romualdo hilik iada, berezko heriotzez, kataluniarrek espedizioan joatea erabaki zuten erlikiak berenganatzeko, baina nor zen joan beharrekoa eta nor ez, eta nor itzuleran haiek garraiatu behar zituena erabakitzeko euren arteko liskarrak hainbestekoak izan ziren, non erlikiak zeuden lekura iritsi zirenean, ez zutela bertakoen erresistentziarik aurkitu, sitsak janak baitzituen.

(Ferrer Lerín-en Bestiariotik)


Pintxo-pote senegaldarra egingo dute larunbatean

Pintxo-pote senegaldarra antolatu du Booloo elkarteak. Larunbatean, uztailaren 22an, izango da Tolosako Errementari kalean, 12:00etan. Senegalgo janari eta zukuak eta Euskal Herriko pintxoak eta ardoa dastatzeko aukera izango da.


Arditurrin txondorra egiteko boluntarioak behar dituzte

Gabonetan Olentzerori “omenaldi xumea” egin nahian, Arditurrin txondorra eraiki nahi dute elkarlanean udalak, Gipuzkoako Parketxe Sareak eta aldundiak, beste hainbat eragileren laguntzarekin: Albaola, Ttur-ttur, Olentzeroren Lagunak, Soinuenea. Hala, txondorra eraikitzeko, piztuta edukitzeko eta itzaltzeko gidariak badituztela esan dute ekimenaren antolatzaileek, baina hala ere boluntarioen laguntza behar dute, “etxeak berotzeko Olentzerok nahiko ikatz izan dezan”.

Hilaren 10etik 22ra egin nahi dituzte txondorraren lanak. 10tik 13ra egurra prestatuko dute; txondorra bera 13tik 15era eraikiko dute, eta txondorra piztuta edukitzeko maiztasunez egurra sartu behar denez, 15etik 22ra ere boluntarioak behar dituzte, baita egun horietan bertako suaz baliatuta otorduak egiteko ere. Irudi grafikoak hartzeko ere jendea behar dute.

Laguntzeko prest daudenak Joxe Ramon Agirre Marron-ekin harremanetan jartzeko eskatu dute. Hala ere, honako telefono zenbakiak prestatu dituzte informazioa nahi dutenentzat: 943 49 45 21 eta 943 49 50 69. arditurri@gipuzkoamendizmendi.net-era idatziz ere lor daiteke informazioa, baita www.gipuzkoamendizmendi.net helbidean ere.

Jarraian, txondorra egina dagoenean izango diren ekimenen zerrenda:

Hilak 15, larunbata, 16:00etatik aurrera.

Txondorra piztearen festa.

Zuhaitz motzak, bizimodu baten ahotsak dokumentalaren aurkezpena.

Hilak 22, larunbata, 16:00etatik aurrera, Olentzeroren laguntzaileek ikatza aterako dute:

16:00etan, kalejira Herri Musikaren Txokotik Arditurrirantz (eguraldi txarra eginez gero, 16:30ean Arditurriko aparkalekutik).

17:00etan, Olentzeroren Lagunek prest dagoen ikatza aterako dute, astebetez piztuta egon ondoren.

Hilaren 15etik 22ra.

Txondorra piztuta, ikus-entzunezkoak: Txondorra egunez egun argazki erakusketa.

Bisita gidatuak taldeekin (aldez aurretik egin behar da erreserba)

Ttur-tturrek Oiartzungo ikazkintzari buruz egin duen dokumentala ikus daiteke.

Hilak 24, 17:00etatik aurrera

Olentzeroren etorrera Oiartzungo herriko plazara. Arditurriko ikatza eramango du.


Erregeen magia iristear

Goierriko bederatzi herritan egingo dituzte Baltasar, Meltxor eta Baltasar Erregeen desfile edo zamalkadak igande arratsalde-ilun- tzean –behean zerrenda–. Legazpin eta Zumarragan dagoeneko egin dituzte eskutitzak jasotzeko ekitaldiak, Beasainen igande eguerdian izango da. Beasaingo eta Lazkaoko kasuetan adineko- en egoitzak ere bisitatuko dituzte erregeek goizean.

URTARRILAK 5, IGANDEA

Beasain. 10:30ean, Errege Ma- goen bisita Arangoiti zaharren egoitzara; 12:00etan, gutun bil- keta Loinazko San Martin pla- zan; 18:15ean, Erregeen desfilea Igartzako jauregitik; 19:15ean, Errege Magoei ongi etorria Loinazko San Martin plazan.

Idiazabal. 18:00etan, Erregeen desfilea.

Lazkao. 11:00etan, Erregeen bisita Txindoki egoitzara; 18:30ean, Erregeen desfilea San Prudentziotik Zelaira.

Legazpi. 18:00etan, Erregeen desfilea.

Olaberria. 15:00etan, opari bilketa Ihurreko jubilatu etxean; 18:00etan, Erregeen desfilearen irteera Errekaldetik abia- tuta. Herrigunean harrera, eta Ihurren harrera eta opari banaketa.

Ordizia. 18:30ean, Erregeen desfileren irteera Buztuntza- tik Plaza Nagusira, Alde Zaha- rreko kaleak igarota.

Ormaiztegi. 18:30ean, Errege- en desfilea.

Zegama. 19:00etan, Erregeen desfilea Olarandik San Martin elizara.

Zumarraga. 19:30ean, Erregen desfilea Antioko bidegurutze- tik Euskadi plazara.


Garoñaren itxiera exijitzeko manifestazioa deitu dute Bilbon

Talde ekologistek (Bizi Lur, Eguzki, Ekologistak Martxan), alderdi politikoek (Aralar, Bildu) eta sindikatuek (CC.OO., EHNE, ELA, ESK, LAB) egin dute bat deialdiarekin.

Hainbat alorretako hogeitik gora taldek manifestazioa deitu dute zentral nuklearren itxiera exijitzeko, Garoñakotik hasita, datorren asteazkenean Bilbon. Manifestazioa deitu dutenen arabera, "beste elektrizitate bat eta beste elektrizitate kontsumo bat posible da".

Manifestazioa 19:30ean hasiko da Arriaga Plazatik eta Diego Lopez de Haro kale nagusitik Euskadi Plazaraino joango dira, Iberdrola dorrearen pareraino, izan ere, enpresa hori da, Endesarekin batera, Santa Maria Garoñako zentral nuklearraren jabea.

Talde ekologistek (Bizi Lur, Eguzki, Ekologistak Martxan), alderdi politikoek (Aralar, Bildu) eta sindikatuek (CC.OO., EHNE, ELA, ESK, LAB) egin dute bat deialdiarekin "zentral nuklear guztien itxiera, Garoñakotik hasita" lelopean.

Xabier Abian Ekologistak Martxaneko bozeramaileak eta Ainara Plazaola ELAkoak eman dute manifestazioaren berri eta Garoñako zentrala "erabat amortizatuta" dagoela eta "segurtasun arazo handiak" dituela azpimarratu dute. Abianek azaldu duenez, "erreaktorearen ontzia ez dago ondo zainduta".

Alemaniako politika energetikoa jarri dute eredu gisara, duela aste batzuk zentral nuklearrak itxiko dituela hitz eman zuelako Fukushiman gertatutakoaren ondoren. Gainera, energia berriztagarrien eta eraikinen isolamenduan inbertsioak egitearen alde agertu dira.

Energia aurrezteko eta kontsumoa murrizteko deia ere egin dute. Era berean, energia berriztagarrien ekoizpena EAEn "oso atzean" geratu dela azaldu dute, elektrizitate ekoizpenaren % 5 besterik ez baita, eta Nafarroarekin alderatu dute, han % 81era iristen baita.


Markel Olano San Pedron izan da, Pasaiako badiaren biziberritzeaz hitz egiteko

Markel Olano, Gipuzkoako diputatu nagusirako EAJren hautagaia, San Pedron izan zen atzo, Nahikari Otermin alkategaiarekin batera Ondartxoko pasealekua eta lonjako lanak bisitatzeko.

Olanok, biziberritzea hartu zuen hizpide, EAJ aldundia gobernatzen duenez geroztik eman diren aurrera urratsak defendatzeko. “Kudeaketa eraginkorra, gizarteari entzutea eta, batez ere, erakundeen arteko lankidetzan” aurrera egin izanak eragin du, diputatu nagusiak adierazi duenez, “Pasaialdearen biziberritze urbano, sozial eta ekonomikoa bultzatzea agintaldi honetan”


Musika, musikarien eguneko osagai

Musikarien Eguna ospatzen da azaroaren 22an, Santa Zezilia egunean. Ez da oharkabean pasako musikarien festa. Bihar hasi eta datorren astean barna, Sakanako ertz batetik bestera, kalera aterako dira gure herrietako musikariak. Haize Berriak kaleraSakanako Haize Berriak banda kalera aterako da bihar, larunbatean, 12:30ean. Lanez lepo badaude ere, bandako musikariek tartea hartu dute Santa Zezilia eguna ospatzeko. Ohitura duten bezala, kalejira eskainiko dute herriko kaleetan barna. Bertan, aurpegi berriak ikusi ahal izanen dira, Bandan sartu berri diren musika eskolako gazteak. Zenbait kontzertutan bandarekin jo badute ere, hori izanen da bandako kide gisa parte hartuko duten lehen aldia. Kalejiran, Arrasateko gaiteroak izanen dituzte lagun. Musikak janari eginen dio lekua: Zubiondo elkartean amaituko dute ospakizuna bazkari ederrarekin.Irurtzungo abesbatza a capellaIrurtzungo abesbatzak kontzertua eskainiko du Santa Zezilia bezperan, larunbatean, 20:00etan, Irurtzungo San Martin elizan. Fermin Idareta zuzendariaren hitzetan, kontzertu berezia izanen da biharkoa, lehen aldiz, a capella abestuko baitute jendaurrean. "Orain arte, herriko musikariekin batera abestu dugu. Beti da interesgarria lagunen kolaborazioa izatea; baina, bakarrik abesteko gogoa ere bagenuen" azaldu digu. Kontzertu askotarikoa iragarri dute, abesti sakro, habanera nahiz Mikel Laboaren kantuekin.Lau urteko ibilbide interesgarria du Irurtzungo abesbatzak. Fermin Idaretaren zuzendaritzapean sortu zen eta herriko gaztearen aginduetara jarraitzen du. 40 lagunek osatzen dute gaur egun abesbatza, irurtzundarrak gehienak, baina baita inguruko herritakoak ere; Uharte, Erize edo Ihabarkoak. adibidez. Lau urteren buruan errepertorio majoa osatu dute. Horregatik, herritik kanpo ateratzeko une egokia iruditu zaie abesbatzako kideei. "Aurki Loiolan abestuko dugu eta trukeak prestatzen ari gara", aurreratu digu Ferminek. Horrelako lanarekin, merezi dute haien eguna ospatzea.El Quinteto de la MuerteHerriko musikariak gogoan hartuta, kontzertu berezia antolatu du Altsasuko Udal Musika Eskolak datorren asteazkenean, hilaren 25ean, 19:00etan. El Quinteto de la Muerte metal banda indartsuak goi mailako kontzertua eskainiko du Altsasuko Iortia kultur gunean.Bi zati izanen ditu kontzertuak. Altsasuko musika eskolaren eskariz, lehen zatia pedagogikoa izanen da. "Bi kontzertu pedagogiko antolatzen saiatzen gara urtero. Aurten luxuzko kontzertu hau izanen dugu" azaldu digu Musika Eskolako zuzendari Josu Estarronak. Instrumentuen eta horien interpretazioaren sekretuak zabaldu eta gero, musikariek dantzan jarriko dituzte Iortia kultur guneko entzuleak. Horretarako, doinu bikainak ekarriko dituzte: funky, groove, boogalloo, blues edota jazz doinuak. Baxu eta bateriaren oinarri erritmikoari teklatua eta saxo eta tronboi bizia gehituta, ez dago geldi egonen denik. Kontzertu ahaztezina ziurtatzen dute Big Band, Jazz nahiz mestizaje talde ezagunetatik pasa diren musikari esperimentatuek: Raul Romo (saxo altua eta tenorra), Gonzalo Fernandez de Larrinoa (tronboia), Say-Chin Yeoh (teklatua eta ahotsa), Dani Foronda (baxua) eta Perico Paez (bateria eta perkusioa).Sarrerak salgai daude 3 eurotan eta musika eskolako ikasleendako euro eta erdian.BestelakoakEz dira horiek Santa Zezilia eguna ospatuko duten bakarrak. Etxarri Aranazko musika eskolako ikasleek ere kontzertua eskainiko dute hilaren 23an, astelehenean, 19:00etan, herriko kultur etxean. Izan ere, ikasleek badute zer ospatu. Izanen dira kalera aterako diren gehiago ere; Burundar txistulariak, esaterako. Beste batzuek, berriz, barrurako utzi dituzte ospakizunak: mahai inguruan bildu eta gogo biziz abesteko egun polita izaten da Musikarien Zaindariaren eguna.


Nik bai, eta zuk?

Abenduaren 3an, Urritasuna duten pertsonen nazioarteko eguna da eta hori ospatzeko Jalgune Aisialdi elkarteak jaialdia ospatuko du bihar, azaroaren 29an 18:30ean, Manuel Lekuona kultur etxean.

Bigarren jaialdi honetan elkarteak dituen 18 urteetako laburpena egiten saiatuko dira. Honetarako, ekitaldi desberdinak burutuko dituzte elkarteko gazte eta begiraleak, hala nola, dantza, kantua, batukada edo antzerkiak.

Izan ere, Jalguneko gazteek nahiz eta urritasuna izan, gaitasun pila dituztela erakutsi zuten iazko jaialdian, dantzari finak edo taichi adituak direla, esate baterako. Aurten ere, bere gaitasunak erakutsi nahi dituzte eta jaialdiaren leloarekin Nik bai, eta zuk? erronka botatzen diete lasarteoriarrei.

Baina ez dira taula gainean bakarrik egongo, 18 urte hauetan begirale lanetan egondako pertsonak, Ttakuneko batukada, Semblante Andaluzeko abesbatza rozieroa, Ostadarreko neskak, rap eta break taldea eta Euskararen VII. Maratoiko zortzikoteko hiru kide, Rebeka, Jokin eta Lorenaren laguntza izango dute emanaldia ikusgarriagoa izan dadin.

Horregatik, une dibertigarriak eta alaiak pasa eta giro ezin hobean egoteko, Jalguneko gazteek jaialdirako gonbita egin nahi diote Lasarte-Oriari.

Ospakizunekin jarraikiz, igandean elkarteko gazte, senide eta begiraleek bazkaria izango dute Goiegi jatetxean. Gonbidatu gisa, urtean zehar lagundu dizkieten elkarteetako ordezkariak egongo dira, hala nola, Ttakun kultur elkarteko, Hermandad Virgen del Rocio, Also tabernako edo Lasarte-Oriako Udaleko ordezkariak.

Honela, Gizarte Zerbitzuen sailak ere jaialdiaren garrantzia azpimarratu nahi du eta, orokorrean, Jalgune Aisialdi elkarteak duen garrantzia.

Izan ere, pertsonen arteko harremana sustatzen eta, era berean, urritasuna duten pertsonen gertutasunaren eta integrazioaren alde lan egiteko guneak sortzen baititu.

Lokal berria

Bestalde, Lasarte-Oriako Udalak jakin arazi duenez, Jalgune elkartearentzat lokal berria epe laburrean prestatuko du, Loidi-Barreneko anbulatorioko goiko soilaruetan kokatuko dena, hain zuzen ere.

Jalgune Aisialdi elkarteak ilusio handia du lokal berriarekin, honek espazio handia izango baitu eta elkartearen beharrei hobeto egokitua gainera.•


Inatuerietako egitaraua

Urtarrilaren 25ean

Joaldunek eginen duten lehen puxka biltze eta afariarekin hasiko dira Iñauteak Aurtitz, Ituren eta Zubietan.

Urtarrilaren 27an

Larunbatean izanen dute segida, afaria eta dantzaldia egiten baita egun horretan.

Urtarrilaren 28an

Igandean, jantzi osoa paratuz lehen ibilaldia eginen dute joaldunek karrikaz karrika.

Urtarrilak 29, astelehena

Zubietako joaldunak mozorro eta karrozek lagunduta Aurtiztarrei bisita eginen diete, herriari bira eman eta salda beroa hartu ondotik Iturenera joanen dira. Lasagako Zarandia parean, denak elkartu eta herriari buelta emanen diote. Joaldunek aperitiboa hartzen duten bitartean, plazan karroza bakoitzak bere ikuskizuna eginen du.

Eguerdian 15:30ak aldera, bakoitza bere herrira itzuli eta bazkaria izanen dute elkarteetan.

Gauean ordu ttikiak arte bestak segituko du.

Urtarrilak 30, asteartea

Ituren, Aurtitz eta Lasagako joaldunek bisita bueltatuko diete Zubietarrei, urtero-urtero, batzuen ustez natura ernatzeko eta uzta berri eta ugariak emateko egiten den ohiturari eutsiz.

Urtarrilak 31, asteazkena

Asteazkena lasaiagoa izaten da, bakoitza bere herrian gelditzen baita, eta bazkari eta afarien artean besta egiteko eta azkeneko gau eta egun luzeetan gertatutakoen balantzea egiteko erabiltzen dena. Aurtitz eta Iturenen, halere, etxez etxe dirua eta puskak biltzen eta kaferen bat hartzen ibiltzen dira gazteak eta Zubietan berriz bazkalondoren egiten dira inauterietako kontuak.

Otsailak, 3 eta 4 Larunbata eta igandea.

Kontuen eguna izaten da, hain zuzen, Iñauteetako azkena. Egun horretan ez da joarerik jotzen. Zubietan asteakenean egiten dute. Iñauteak akitu eta hurrengo larunbatean egin ohi da Iturenen eta Aurtizen igandean. Iturenen bazkaria izaten dute Herriko Etxean. Bazkaldu aitzinetik herriko dantzariak bertsolariak eta aizkora apostua izanen dira herriko plazan.

Bazkaldu ondotik dantzaldia izanen da eta, mozkorraldia izugarria ez bada, bederen, bestarekin segitzeko aukera dago, afari eta dantzaldian.

Aurtitzen xaharren afaria egiten dute eta Iturenen kontuen afaria, iñauteak heldu den urtera arte agurtuz


Pentsamendu tailerra abian da Orion

Herriko gazteek gaur egungo gai polemikoen inguruan pentsatu eta arrazoitzen ikastea helburu duen lantegia jarri du martxan Aritz Pardina Filosofian graduatutako oriotarrak. Fakultatean ikasten zebilela abiatu zuen proiektua Pardinak. “Ikasleei zuzendutako mintegi moduko bat jorratu genuen. Graduan zehar lantzen genituen gaiak mahai gainean jarri eta erreplika egiten genien, iruzkindu egiten genituen”.

Fakultateko saioekin jasotako erantzunak motibatuta, mintegiaren ideia herrira ekartzea erabaki du oriotarrak, Ekaitz Txapartegi Euskal Herriko Unibertsitateko irakasle zarauztarraren laguntzarekin. Izan ere, Orion horrelako gune baten “beharra” dagoela uste du Pardinak: “Gaur egun informazioz eta publizitatez bonbardatuta bizi gara. Teknologia aldetik ere, gizakiak orain arte egiten zituen lan asko makinek egiten dituzte. Gizakiaren lana geroz eta gehiago ari gara mugatzen”. Egoera horrek “pentsatzen jartzeko beharra” eragin duela uste du.

Lau mahai inguru

Saioak “ahalik eta entretenigarrien” egiteko hautua egin dute antolatzaileek. Horregatik, hitzaldi luzeak antolatu beharrean, ordu eta erdi inguru iraungo duten solasaldiak izango dira. “Hitzordu bakoitzak gonbidatu bat edo bi izango ditu. Gai bat aurkeztuko dugu eta hamar minutuko azalpen bat emango du adituak. Amaitzeko, galdera bat utziko dugu airean, eta horren harira mahai-inguru aske bat sortuko dugu”.

Otsailaren 28an, ostiralarekin izango da lehenengo saioa, 18:30etik aurrera. Umoreari buruzko gogoeta batzuk izenpean, umorearen mugak jarriko dituzte mahai gainean. Horretarako, EHUko irakasle den Agustin Arrieta eta Maddi Nazabal Filosofian graduatua izango dira gonbidatuak.

Bigarren saioa martxoaren 27an izango da, ostiralarekin. Politika Zientzian eta Kudeaketa Publikoan graduatu Oier Zeberiok emango dio hasiera Arrisku teknologikoen kudeaketa: segurtasuna eta demokrazia mahai- inguruari. Hurrengo bi saioak “lotzeke” badituzte ere, finkatuak dituzte gaiak: hezkuntza eta generoaren inguruan arituko dira.

Hortik aurrera, urtean zehar hilero mahai-inguru bat antolatzea dute helburu Pardinak eta Txapartegik. “Saioetan parte hartzera animatzen direnek gaiak proposatzea” da antolatzaileen nahia: “Gune publiko honetan sortzaile direnen edo jakin-mina dutenen ekarpenak jaso nahi ditugu, jendeak modu aske batean bere ideiak aurkezteko txokoa bilakatzeko”.

Saio guztiak Etxeluze Gaztetxean izango dira, 18:30etik 20:00ak ingurura bitartean, eta doakoak izango dira. Antolatzaileek herritarrak eta inguruko herrietako gazteak gonbidatu nahi dituzte mahai-inguruetan parte hartzera. Izen-ematea saio bakoitzeko egin beharko da, “konpromisorik gabe”. Horretarako, parte hartu nahi dutenek datuak oriopentsamendutailerra@gmail.com helbidera bidali behar dituzte.


Irabazten ohitu da Lauburu (5-0)

Ibarrak Elorrioko Buskantza bizkaitar taldeari irabazi zion atzo, eta bere hirugarren garaipena jarraian lortu zuen. Emaitzak adierazten duen hainako partidu borobila izan ez bazen ere, Alfredo Hualderen mutilak jo ikusgarria erakutsi zuten, eta honi hazten jarraitzen duen talde honen anbizioa gehituz gero, moratuek goiko postuetara hurbiltzen dituen beste garaipen berri batez gozatzeko aukera bikaina izan zuen afizioak.

Aurkaria multzoko hondarreko taldea zela jakinda ere, ibartarrek bazekiten puntuak lortzea ez zela erraza izango. Eta halaxe izan zen, Elorrioko taldea oso erasokor egon zen, trantsizio ikusgarrien bidez arriskua sortzeko gai norgehiagoka guztian zehar. Nekea gailendu zenean bakarrik lortu zuten etxekoek partida bere aldera ekartzea. Bizkaitarrak kantxa erdian intentsitate handiko defentsa eginez hasi zen norgehiagoka. Lauburu, baloiaren jabetza izanik, nahiko ongi moldatzen zen, baina pilota galtzen zuten une gutxi horietan, Elorriokok arrisku handiko kontrak sortzeko aprobetxatzen zuen. Ibarrak berriz, kanporako jaurtiketen bidez eta baloi geratuarekin eginiko ekintzetan oinarritzen zituen bere erasoak.

Hauetako batean iritsi zen arratsaldeko lehenbiziko tantoa. Aitzolek egindako tiro bat, lehenbizi Iñakik geratu zuen, baina alderatzea Zumetak aprobetxatu eta oin puntarekin emanez estreinatu zuen markagailua. Golak, hala ere, ez zion aurkariari asko eragin eta defentsa-lerroa kantxa erditik aurrera ezarriz intentsitate maila igo zuen. Ekintza honek partida haustea ahalbidetu zuen. Ibarrakoek presioaz libratzen zirenean lortzen zuten Iñakiren atera iristea; bizkaitarrak berriz, osten zuten baloi bakoitzeko geroz eta hurbilketa arriskutsuagoarekin amaitzen zuten Zuhaitzen atean. Eromenezko minutu horietan Lauburuk ez zuen oso ongi jokatu, Elorriokori komeni zitzaion jokora eramanarazi baitzuten, aldarte horretan lehiakor izateko beharrezkoa den intentsitate maila jaitsiz. Zorionez, batzuetan Zuhaitek asmatzen zuelako eta bestetan bisitarien akatsak medio, atsedenaldira 1-0ekoarekin joan ziren.

Etenaldiak ez zuen eskenatokia aldatu, Laubururi asko kosta zitzaion bigarren zati honetan partiduan sartzea eta Elorrioko horretaz baliatu zen Belabietako parrokian hainbat susto eragiteko. Hauetako bat, Elorrioko erasotzaile bat markarik gabe atetik 10 metroetara geratu zenean izan zen, tiroa egin eta Zuhaitzek sekulako geldiketa eginez norgehiagokan estreinatu zenean.

Ibarra, bere erasoa lasaitasun handiagorekin lantzen hasi zenean hasi zen erosoago sentitzen. Nekea bisitariengan eragiten hasi zen bezala, Alfredorenak errazago konbinatzen hasi ziren. Eraso ekintza hauetako hainbatek Andoni Agirrezabala izan zuten protagonista; bere jaurtiketa batek langan jo zuen eta gol-lerroan bertan errebotatu. Hurrengo jokaldiak saria izan zuen, berriro Andoni Agirrezabalak aurkariaren kantxan baloia ostu, Daniri asistentzia eman eta honek bigarren zutoinean sartu zuen.

2-0ekoarekin bizkaitarrak saiatzen jarraitu zuten, golean amaitu zitezkeen hainbat arrisku egoera sortuz. Ez bazen horrela gertatu Iraitzen lanagatik izan zen, atea ongi itxiz ibartarren errenta mantendu baitzuen. Bigarren zatiaren erdialdean handitu zuten errenta berriro Andoni Carlosenaren bidez. Ezkarotzko jokalari nekaezinak aurkariaren area inguruan ostu zuen baloi bat eta errematatzeko egoeran geratu zitzaion; eginiko jaurtiketa bortitzak Anderren atea zulatu zuen langa jo ostean.

Hirugarren tanto honek konfiantza eman zien etxekoei, aurkariari hegalak moztu zizkion modu berean; ez zuten merezi markagailutik hain urrun geratzea. Elorrioko taldeari ibartarren baloi irteeran estutzea kostatzen hasi zitzaion eta hau Anderren atean amaitzen zuten erasoaldietan islatu zen. Oraindik beste bi gol gehiago ospatu beharko ziren; 4-0ekoa Danik egin zuen, bere bigarrena atzokoan. Konbinazio azkar baten ostean iritsi zitzaion baloia Xotako jokalari ohiari eta atezain bisitaria gainditu zuen jaurtiketa indartsu baten bidez. Andoni Agirrezabalak itxi zuen emaitza, ezkerretik eta ezkerrarekin egindako tiro batekin. 5-0ekoa gol bikainarekin sinatu zen eta Alfredo Hualderen taldea jokoaren alde desberdinetan hobetzen ari direla erakusten du honek.

Garaipen honekin Lauburu 20 punturen kuotara iritsi da, estutzen ari den sailkapen batean, izan ere, Aragoiko Sala Quinto taldea da liderra 24 punturekin eta atzetik 21 puntuko berdinketarekin hiru talde baitaude. Ibarrak bosgarren postua betetzen du eta datorren astean postu hori borrokatu beharko du Santurtziko kantxa zailean jokatuko duen beste derbian. Nerbion ibaiaren ezkerraldeko taldeak hainbat jokalari beterano ditu lantaldean, batzuk 2. eta 1go mailan ibilitakoak; gazte asko berriz, Bilbo F.S. talde ohitik datoz. Ezaugarri honek talde ona eta arriskutsua bilakatzen du, sailkapeneko lehenbiziko postuetan dauden taldeen kontra jokatuta lortu dituzten emaitzak ikusi besterik ez dago. Lan asko egitea tokatzen da berriro aste honetan, hitzordura mentalitate egokiarekin iritsi ahal izateko. Ziur gaude halaxe izango dela. GOAZEN LAUBURU!!! !

PARTIDAREN XEHETASUNAK

LAUBURU K.E. IBARRA: Zuhaitz, Andoni Zumeta (1), Aitzol, Andoni Agirrezabala (1) eta Dani (2). Igor Echarri, Beñat, Oihan, Andoni Carlosena (1), Agus, Xabi Arranz eta Iraitzek ere, jokatu zuten.

ELORRIOKO BUSKANTZA F.K.E. : Iñaki, Arkaitz, Yerai, Aitor eta Unai. Gaizka, Josu, Joseba eta Anderek ere, jokatu zuten.

TXARTEL HORIAK: Andoni Agirrezabala (LAUBURU K.E. IBARRA). Gaizka (ELORRIOKO BUSKANTZA F.K.E.)

GOLAK

1-0 MIN 4 Zumeta

2-0 MIN 24 Dani

3-0 MIN 30 Andoni Carlosena

4-0 MIN 33 Dani

5-0 MIN 35 Andoni Agirrezabala

EPAILEAK

Yassir, Badi-Reghioui (Euskal Komitea, Arabako Territoriala)

David, Ocaña Romero (Euskal Komitea, Bizkaiko Territoriala)

KRONOMETRATZAILEA

Dani, Dos Anjos De Celis (Euskal Komitea, Gipuzkoako Territoriala)

Oharra: Leaburuko Ostatu jatetxeak eskainitako afariaren zozketan irabazle Irati Aiestaran suertatu zen. Zorionak!! !


Aberri egunean ekitaldi bateratuak egiteko deia egin du Udalbiltzak

Ezker abertzaleak kudeatutako Udalbiltzak Aberri Egunean ekitaldi bateratuak egiteko deia egin die "hautetsi guztiei". Ekitaldi horiek udaletxe guztietan egiteko deia egin du, eguerdian, "urrats sendoak ematen" lelopean. Aberri Eguna "urteko egunik garrantzitsuena" da Udalbiltzarentzat, "gurea nazio gabeko herria" delako eta "oinarrizko eskubide demokratikoak urratuta" daudelako. Hala ere, ez dutela "amore emango" eta Aberri Eguna "herri gisa" ospatuko dutela azpimarratu dute.

Aurtengo Aberri Eguna hauteskunde kanpainan egokitu denez, "sufragio eskubidearen unibertsaltasuna kinka larrian" dagoela azaldu dute, eta hori Euskal Herriaren isla dela, alegia, "oinarrizko eskubide demokratikoak urratuta" daudenaren isla.

Aberri Eguna ospatzeko deialdietan "zatiketa" dagoela-eta, horrek tristura sortzen diela diote. Horregatik, beraiek, ekitaldi bateratuak egiteko deia egin dute.

Era berean, aurtengoa Aberri Egun "berezia" izango dela diote, Oinarrizko Hitzarmen Demokratikoa sinatu delako. Hitzarmen hori "Euskal Herria aurrera doan seinale" dela diote, eta beraiek ere prozesuan parte hartu dutenez, "pozik" daudela.


Uholdeen gastua

259 000 euroko gastua sortu dute uholdeen kalteak mugatzeko karrika ondoan egin diren lanek. Hiru urte iraun duten lan hauei esker uraren isurtzea errezagoa izanen da Inarga aldean eta plazako errotaren inguruan.

Dirulaguntzen bitartez pagatu da lanen %70 eta gainerakoa Herriko Etxeak eta Hego Lapurdiko Herri Elkargoak ordaindu dute.


Kukai Kolonbiara

Kukai Dantza Konpainia Kolonbian da egunotan Soka ikuskizuna aurkezten. Zehazki, Manizaleseko Arte Eszenikoen Nazioarteko Jaialdian dabiltza atzotik igandera arte.

Soka bost dantzari eta bi perkusioa jotzailerentzako pieza koreografikoa da. Soka dantza dauka oinarrian, eta Jon Maia eta Pantxika Telleria dira koreografoek osatu zuten lan hori 2009an. Hala nola, Valladolideko Nazioarteko Jaialdian epaimahaiaren aipamen berezia jaso zuen.

Kolonbiara joan diren bost dantzariak Alain Maia, Ibon Huarte, Urko Mitxelena, Nerea Vesga eta Ihintza Irungarai dira. Perkusio jotzailea, berriz, Iñaki Telleria da.

Handik bueltan, Kukaik Dantza Hirian jaialdian murgilduko da, eta besteak beste, Lasarten eta Maulen ariko dira dantzan.


Bilbao Basket-Nizhny Novgorod, zuzenean, ETB1en eta eitb.com-en

Eurokopako partida, Miribilaltik zuzenean, 20:30etik aurrera.

Asteazken honetan, Bilbao Basket eta Nizhny Novgorod taldeen arteko norgehiagoka eskainiko da zuzenean ETB1en eta eitb.com-en. Miribillatik zuzenean, Eurokopako bigarren faseko norgehiagoka jokatuko dute bilbotarrek errusiarren kontra. Asier Aranguren, Josean Aldalur eta Jokin Etxebarriak egingo dute kontakizuna 20:30etik aurrera.

Horrez gain, Xabier Anduezak Realak Santanderko Racingen aurka jokatuko duen Errege Kopako partidaren laburpena egingo du, 22:15etik aurrera, ETB1en.


Hego haizeak jarraituko du gaur, Euskalmeten arabera. Haize ufadak gogortuko dira, eta tenperatura beroenak 30 gradu ingurura iritsiko dira.


Biziko kideak berriz komisaldegira deituak izanen dira ADN froga ukatzeagatik

Bizi mugimenduak HSBC bankuan egin zuen ekintzaren ondorioz, taldeko zazpi kide komisaldegira deituak ziren goizean. 60 bat pertsona elkartu dira lehenik Baionako HSBC banku aitzinean, eta ondotik komisaldegi aitzinean, Biziko militanteak sostengatzeko. Militanteek ez dute deus deklaratu nahi izan, ADN froga egin nahi izan diete ete horri ere uko egin diote. Ondorioz, berriz deituak izanen dira ADNa emateari uko egiteagatik; Biziko bi kidek jadanik badute hitzordua martxoaren 31an deklaratzeko.


Ez dute dirurik jarriko

36ko gerrako hamar gorpu identifikatzeko laguntza emateari muzin egin dio Nafarroako Gobernuak.10.600 euro behar dira DNA probetarako

Urbasako leize batean aurkitu zituzten hamar gorpu identifikatzeko laguntzarik ez du emango Nafarroako Gobernuak. 36ko gerrako biktimak dira, eta elkarteek laguntza eskatu zioten gobernuari, noren gorpuak diren argitzeko eta haien senideei emateko. Ezezkoa jaso dutela jakinarazi du, ordea, Nafarroako Fusilatutako Senideen Elkarteak. 10.600 euro behar dira gorpuzkiei DNA probak egin ahal izateko. Legea ez betetzea egotzi dio taldeak gobernuari.

2013ko martxoan aurkitu zituzten hamar hilotzak, Urbasan, Raso gainean. Lehertu gabeko granada bat topatu zuten ondoan.

Ez zuten espero hamar hilotz topatzerik. Horietako lau identifikatu dituzte: Balbino Garcia, Gregorio Garcia, Balbino Bados eta Jose Urbizu dira. Lehen hirurak UGTko kideak ziren, Eulatekoak. Urbizu Zegamakoa zen (Gipuzkoa), ikazkina; aita fusilatuta hil zioten, eta haren bila ari zela hil zuten Urbizu ere, Etzegarate inguruan. Gorpu guztiak leize berera bota zituzten, Urbasa ingurura.

«Arazo kolektibo bat»

Gainerako sei lagunak nor diren ez dakite, eta laguntza eske ari dira. Joan den urrian eskari bat egin zioten Iruñeko gobernuari, laguntza eman zezan horretarako. Baina ezezkoa erantzun diete.

Memoria historikorako lege bat badute Nafarroan, eta elkarteak dio gobernuak ardura daukala: «Nafarroako Gobernuaren gain geratu behar dira gorpuzkiak bilatu, exhumatu eta eramatearen gastuak». Fusilatuen senideen taldeak nabarmendu du memoria historikoaren gaia ez dela familia batzuena bakarrik. «Exhumazio bat egitean, ez gara konpontzen ari arazo partikular edo intimo bat; gizartearen arazo kolektibo bati aurre egiten ari gara».

Nafarroan 134 gorpuzki atera dituzte 2003tik. Beste 230 kasutan ere esku hartzeko aukera badagoela azaldu du elkarteak, baina dirua behar dela horretarako: 120.000 euro inguruko gastua da.


Txikierdiri elkartasuna adierazteko elkarretaratzea egingo dute arratsaldean

Hogeita zazpigarren eguna beteko du gose greban gaur Txikierdik eta berekin batera Sevilla II espetxean dauden beste euskal presoek. Espetxean dituzten bizi baldintzak salatzeko hasi zuten borrokaldia urriaren 28an. Euskal preso oreretarrari eta Sevilla IIko gainontzeko presoei elkartasuna adierazi eta bizi duten egoera salatzeko , elkarretaratze iraunkorra egingo dure gaur 18:00etatik 20:00etara Niessenen. Gainera, goizean, herritik zehar auzolanean informazioa banatzen egongo dira presoaren hurbilekoak.

Osasun egoerak okerrera

Egunak aurrera doazen heinean, presoen osasun egoera okertzen ari dela Sevilla II espetxean salatu zuten asteazkenean Txikierdiren senide eta lagunek egindako agerraldian: “Muturreko borroka da honakoa, baina zoritxarrez horrelako erabaki bat hartzera behartuak izan dira, bestelako bideak eta aukerak agortu baitituzte”. Alta, duela 28 urtetik preso denetik, Txikierdik “oso bizi baldintza gogorrei” aurre egin behar izan diela zehaztu zuten haren hurbilekoek agerraldi horretan.